Polis tahan lapan lelaki memandu dibawah pengaruh alkohol
Oleh ZULKIFLI MANZOR

4 Oktober 2020, 3:34 pm
PETALING JAYA – Seramai lapan lelaki ditahan polis kerana didapati memandu di bawah pengaruh alkohol melebihi kadar ditetapkan.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, mereka ditahan dalam Ops Alkohol dan Pencegahan Jenayah di beberapa lokasi di daerah ini bermula 2 hingga awal pagi tadi.
“Operasi ini bertujuan membanteras dan mencegah memandu atau menunggang kenderaan dibawah pengaruh alkohol yang boleh membahayakan keselamatan dan menyebabkan kematian orang lain.
“Kesemua mereka yang ditahan berusia antara 23 hingga 57 tahun disiasat dibawah Seksyen 45A (1) Akta Pengangkutan Jalan (APJ) 1987,” katanya dalam satu kenyataan hari ini.
Nik Ezanee berkata, secara keseluruhan seeramai 828 pengguna jalan raya dan 712 buah kenderaan diperiksa oleh pihak polis dalam operasi berkenaan.
Menurut beliau, pihak polis turut mengeluarkan saman terhadap 54 pengguna jalan raya kerana pelbagai kesalahan lalu lintas dan 22 daripadanya memandu atau menunggang kenderaan tanpa lesen.

Jelas beliau, jika sabit kesalahan oleh mahkamah, mereka yang tiada lesen boleh didenda maksimum RM1,000 atau penjara maksimum tiga bulan atau kedua-duanya. – K! ONLINE


Ular sawa kenyang baham empat ekor ayam
Oleh KOSMO!

4 Oktober 2020, 4:04 pm
Oleh ISKANDAR SHAH MOHAMED
KUALA SELANGOR – Bunyi bising dari sebuah reban membongkar penemuan seekor ular sawa yang kekenyangan selepas membaham empat ekor ayam dalam kejadian di Kampung Asahan, Bestari Jaya di sini.
Kehadiran reptlia sepanjang tiga meter dan seberat 15 kilogram itu disedari pukul 8.30 pagi oleh pemilik ayam berusia 40-an sebelum menghubungi pihak berwajib.
Pegawai Angkatan Pertahanan Awam (APM) Kuala Selangor, Leftenan Muda (PA) Suzaini Sulaiman berkata, beliau bersama dua anggota bergegas ke lokasi kejadian sejurus menerima panggilan kecemasan pukul 8.35 pagi.
“Setibanya di belakang rumah tersebut mendapati empat daripada 10 ayam ternakan di reban tersebut telah dibaham ular berkenaan.
“Kami kemudiannya mengambil masa selama lapan minit untuk menangkap reptilia itu menggunakan peralatan khas,” katanya ketika ditemui pemberita di sini, hari ini.

Suzaini memberitahu, ular itu dibawa ke pejabat APM Kuala Selangor dan akan diserahkan kepada Jabatan Perlindungan Hidupan Liar dan Taman Negara (Perhilitan) untuk tindakan lanjut.
Kata Suzaini, hujan dipercayai faktor ular kelaparan dan keluar untuk mencari makanan.
“Sehubungan itu, orang ramai dinasihatkan supaya sentiasa berwaspada dan segera menghubungi talian kecemasan sekiranya menemui haiwan berbisa,” katanya. -K!ONLINE


Selangor salur bantuan khas mahasiswa
Oleh KOSMO!

4 Oktober 2020, 4:28 pm
Oleh ISKANDAR SHAH MOHAMED
SHAH ALAM – Kerajaan Selangor akan menyalurkan bantuan khas menerusi program Bantuan Prihatin Siswa Darul Ehsan kepada mahasiswa yang terjejas akibat penularan pandemik Covid-19 termasuk ketidaktentuan status di pusat pengajian masing-masing.
Menteri Besar Selangor, Datuk Seri Amirudin Shari berkata, bantuan daripada kerajaan negeri Selangor itu melibatkan pengangkutan kepada mereka yang perlu pulang ke kampung, makanan, pelitup muka dan cecair sanitasi tangan.
Katanya, pihaknya sedang mengumpul maklumat untuk menyalurkan semua kemudahan itu menerusi program Bantuan Prihatin Siswa Darul Ehsan.
“Program itu akan memfokuskan bantuan kepada tiga kategori mahasiswa yang belajar di Selangor dan negeri lain serta mereka dari negeri lain yang belajar di Selangor.
“Kita berharap inisiatif ini dapat meringankan beban dihadapi golongan tersebut yang terkesan ketika ini,” katanya dalam kenyataan di sini hari ini.

Menurut beliau, situasi Covid-19 yang semakin membimbangkan memberi cabaran serius kepada rakyat terutama mahasiswa selain keadaan ekonomi yang turut terjejas akibat pandemik itu menekan kewangan kepada golongan tersebut.
Amirudin menambah, kerajaan negeri melalui Kaukus Ahli Dewan Undangan Negeri (ADUN) Muda Selangor akan menyalurkan bantuan itu menerusi kerjasama Team Selangor dan Gabungan Pelajar Melayu Semenanjung (GPMS).
“Mahasiswa yang memerlukan bantuan itu boleh merujuk kepada pautan disediakan bagi proses permohonan dan maklumat tambahan.
“Bagi Borang Bantuan Pengangkutan Anak Negeri Selangor, mereka boleh melayari http://bit.ly/mdekatC, manakala Borang Bantuan Makanan Siswa Kampus Selangor (http://bit.ly/mdekatB) dan Borang Edaran TS Care Kit (http://bit.ly/mdekatA),” katanya.
Kelmarin, Kementerian Pengajian Tinggi (KPT) meminta semua institusi pengajian tinggi (IPT) menangguhkan dahulu pendaftaran pelajar baharu dan lama secara fizikal termasuk aspek pengajaran dan pembelajaran sehingga pengumuman baharu dibuat.
Semua urusan pendaftaran pelajar boleh dilaksanakan secara dalam talian demi memelihara kesejahteraan dan keselamatan semua pihak berikutan pertambahan kes baharu Covid-19 di negara ini. -K!ONLINE


NUBE gesa bank sambung beri moratorium
Oleh ZULKIFLI MANZOR

4 Oktober 2020, 3:30 pm
KUALA LUMPUR – Kesatuan Pekerja Bank Kebangsaan (NUBE) menggesa bank-bank di Malaysia memberi semula moratorium bayaran pinjaman secara keseluruhan kepada ahli persatuan itu dan golongan berpendapatan rendah berikutan ancaman pandemik Covid-19.
Setiausaha Agungnya, J. Solomon berkata, langkah itu tidak akan merugikan pihak bank kerana ia hanya membabitkan penangguhan pembayaran dan bukan pelupusan pinjaman.
“Ramai ahli NUBE dan pelanggan bank memerlukan penangguhan ke atas pembayaran balik pinjaman peribadi, kenderaan dan perumahan.
“Kerajaan harus segera memperolehi persetujuan bank melaksanakan moratorium keseluruhan untuk sekurang-kurangnya tiga bulan bagi mereka yang tergolong dalam kumpulan berpendapatan rendah.
“Kemudahan sama harus juga diberikan kepada syarikat-syarikat yang terus terkesan akibat kemelesetan ekonomi kerana Covid-19,” katanya dalam satu kenyataan media hari ini.
Soloman berkata, moratorium keseluruhan terhadap pinjaman bank itu bagaimanapun tidak harus melibatkan sebarang caj tambahan seperti faedah terakru dan faedah kompaun.

Jelas beliau, moratorium bersasar mempunyai beberapa kelemahan ketara kerana ia mengecualikan mereka yang bekerja walaupun mereka dibelit dengan kesulitan kewangan yang serius.
Tambah beliau, tindakan bank memerlukan pelanggan memohon moratorium bersasar secara dalam talian pula menimbulkan kekangan dalam kalangan mereka yang tidak celik komputer.
Kata beliau, mereka yang perlu hadir di bank dan terpaksa beratur lama berhadapan kesulitan kerana mematuhi prosedur operasi standard dan cara mudah mengatasinya melaksanakan semula moratorium keseluruhan.
“NUBE berharap kerajaan dan bank tidak akan memaksa ahli kami dan keluarga berpendapatan rendah membayar semula pinjaman mereka walaupun menyedari golongan ini masih terjejas dan dihimpit pelbagai kesulitan akibat Covid-19.
“Mereka terpinggir daripada moratorium pinjaman bersasar yang diperkenalkan bulan ini kerana terma dan syarat-syarat yang tidak mengambil kira permasalahan mereka,” katanya. – K! ONLINE


SOP masjid, surau dibincang esok
Oleh MOHD YUNUS YAKKUB

4 Oktober 2020, 3:20 pm
SHAH ALAM – Majlis Fatwa Kebangsaan dijangka bermesyuarat esok dalam memperhalusi prosedur operasi standard (SOP) masjid dan surau susulan peningkatan kes Covid-19 di negara ini.
Menteri di Jabatan Perdana Menteri (Hal Ehwal Agama), Datuk Seri Dr. Zulkifli Mohamad Al-Bakri berkata, perbincangan itu akan membabitkan masjid serta surau seluruh negara dan bukan di kawasan kluster Covid-19 sahaja.
“Kita akan memperhalusi beberapa SOP dan cuba mengemaskini dengan melihat pandangan pelbagai sudut.
“Mesyuarat nanti bukan hanya akan membincangkan SOP di kawasan merah sahaja, tetapi di semua kawasan,” katanya pada sidang akhabr selepas menyempurnakan penutupan dan penyampaian hadiah Majlis Tilawah dan Hafazan Al-Quran KAFA peringkat kebangsaan 2020M/1442H di sini hari ini.
Seramai 80 peserta berusia 7 hingga 12 tahun dari 10 negeri menyertai pertandingan itu yang julung kali diadakan dalam norma baru.
Dalam pada itu, mengulas mengenai pergerakan pengikut Hizbut Tahrir Malaysia (HTM) , Zulkifli memberitahu, pihaknya menyokong penuh tindakan Majlis Agama Islam Johor (MAIJ) yang memgharamkan fahaman berkenaan kerana bertentangan dengan akidah Ahli Sunnah Wal Jamaah dan boleh memecahbelahkan perpaduan masyarakat.

Jelas beliau, setakat ini tiada sebarang perancangan untuk mengadakan perbincangan dengan kumpulan berkenaan yang didakwa menular ke negeri lain.
“Ini bidang kuasa negeri masing-masing dan menyokong tindakan tersebut (MAIJ) kerana mereka lebih tahu (keadaan) di tempat mereka,” katanya. -K!ONLINE


Latihan lari ke pantai Morib kenangan manis anak Sidek
Oleh KOSMO!

4 Oktober 2020, 2:55 pm
Oleh ABDUL RAZAK IDRIS
KUALA LANGAT – Latihan berlari sejauh kira-kira 10 kilometer setiap hari merupakan kenangan manis dilalui oleh lima anak Allahyarham Datuk Mohd. Sidek Abdullah Kamar sebelum bergelar jaguh badminton di negara ini.
Menurut lagenda Badminton Negara, Datuk Misbun Mohd.Sidek, latihan keras itu merupakan arahan diberikan ayah mereka dalam memastikan kecergasan setiap daripada mereka dengan larian bermula dari rumah di Kanchong Darat sehingga Pantai Morib di sini.
Katanya, tiada jalan pintas bagi dia bersama empat adiknya yang lain Jalani, Razif, Rahman dan Rashid menempa nama di pentas antarabangsa.
“Kami tidak banyak membantah sebaliknya mengikuti segala arahan daripada arwah ayah kerana takut dimarahi.
“Setelah menjadi pemain badminton negara dan kini menjadi jurulatih baru saya faham segala maksud latihan keras yang diberikan arwah ayah yang memberikan manfaatnya sehingga kini,” katanya kepada pemberita selepas majlis perasmian Monumen Badminton Keluarga Datuk Mohd. Sidek di Kanchong Darat hari ini.

Perasmian itu telah disempurnakan Ketua Setiausaha Kementerian Belia dan Sukan, Datuk M. Noor Azman Taib yang turut dihadiri Presiden Persatuan Badminton Malaysia (BAM), Tan Sri Mohamad Norza Zakaria.
Mengulas lanjut, Misbun memberitahu, cabaran kini adalah mencari pemain berbakat seperti jaguh negara seperti Datuk Lee Chong Wei.
“Pencarian bakat ini bukan kerja jangka pendek tetapi jangka panjang dalam melihat potensi yang benar-benar mantap meskipun kita mempunyai ramai pemain berbakat,” katanya.
Sementara itu, M. Noor menegaskan kementerian bersedia membina mana-mana monumen bagi menghargai kejayaan seseorang atlet dalam lain-lain sukan selain badminton pada masa depan.
“Selain kejayaan atlet badminton yang pernah memenangi Piala Thomas pada tahun 1992, negara juga cemerlang dalam sukan lumba basikal acara keirin, skuasy dan boling,” katanya. -K!ONLINE


Sultan Johor perkenalkan Pingat Jasa Dikenang
Oleh MOHD SHARKAWI LONDING

4 Oktober 2020, 2:43 pm
JOHOR BAHRU – Sultan Johor, Sultan Ibrahim Sultan Iskandar berkenan memperkenalkan Pingat Jasa Dikenang sebagai menghargai pengorbanan petugas-petugas barisan hadapan di negeri ini.
Sultan Ibrahim bertitah pingat berserta surat akuan akan dikurniakan kepada penerima terdiri daripada pelbagai jabatan serta agensi yang secara langsung terlibat dalam penugasan.
“Dalam menghargai jasa dan pengorbanan petugas barisan hadapan di Johor, saya berkenan untuk mengurniakan mereka Pingat Jasa Dikenang.
“Teruskan usaha baik anda semua, dan saya harap rakyat jelata terus memberi kerjasama sebaiknya bagi menghalang virus ini daripada terus menular,” titah baginda dalam satu kenyataan di sini hari ini.
Terdahulu, Sultan Ibrahim berkenan menerima mengadap Yang Dipertua Jumaah Majlis DiRaja Johor, Datuk Dr. Abdul Rahim Ramli di Pejabat Mados, Istana Bukit Pelangi di sini hari ini.
Pada pertemuan itu, Rahim turut mempersembahkan contoh Surat Akuan berkenaan kepada Sultan Ibrahim.

Warna riben pada pingat itu terdiri daripada putih, merah dan biru menandakan bendera Johor.
Manakala di bahagian belakang, terdapat reka bentuk 10 tangan memegang erat di antara satu sama lain menandakan 10 daerah di Johor.
Sultan Ibrahim bertitah pingat berkenaan akan diberikan kepada mereka yang benar-benar layak dipilih oleh ketua jabatan atau agensi masing-masing.
“Pingat ini kemudian akan saya sampaikan kepada ketua-ketua jabatan untuk diberikan kepada penerima antaranya Jabatan Kesihatan Johor, polis, tentera, bomba dan lain-lain,” titah baginda.-K! ONLINE


Teguk ketum dengan air gas
Oleh MOHD SYALMIZI HAMID

4 Oktober 2020, 3:09 pm
SEBERANG PERAI – Polis merampas 60 bungkus air ketum dipercayai dicampur air gas dan ubat batuk selepas menyerbu sebuah unit flat di Bagan Ajam, Butterworth di sini malam tadi.
Dalam operasi kira-kira pukul 12.30 tengah malam itu, tujuh lelaki berusia 20 hingga 29 tahun yang berkumpul di dalam rumah terbabit turut ditahan.
Polis turut merampas wang tunai bercampur berjumlah RM2,104 yang ditemui bersama suspek yang kesemuanya penganggur.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, siasatan polis mendapati salah seorang suspek yang tinggal di rumah itu mengaku memiliki air ketum tersebut.
“Cecair itu akan dijual pada harga RM7 sebungkus kepada pembeli di sekitar kawasan Pantai Bersih selain rumah berkenaan dijadikan tempat melepak sambil minum ketum.
“Siasatan turut mendapati, enam lagi suspek merupakan pembantunya untuk membungkus bekalan air ketum yang telah dibancuh bersama ubat batuk,” katanya ketika dihubungi hari ini.

Difahamkan dalam serbuan itu, polis menemui sejumlah air minuman bergas yang dipercayai turut dicampur bersama air ketum untuk memberikan rasa lebih sedap.
Beliau berkata, kesemua suspek yang negatif ujian saringan air kencing itu ditahan bagi siasatan mengikut Seksyen 30(3) Akta Racun 1952.
Sementara itu, Noorzainy berkata, kesemua suspek turut dikenakan kompaun selepas didapati tidak mengamalkan penjarakan fizikal ketika berkumpul. – K! ONLINE


Taman Tasik Seremban dijenamakan semula, aktiviti rekreasi air tarikan terbaharu
Oleh KOSMO!

4 Oktober 2020, 2:32 pm
Oleh NOR SHAFAWATI YUP
SEREMBAN – Majlis Bandaraya Seremban (MBS) menjenamakan semula Taman Tasik Seremban dengan menyediakan kemudahan aktiviti rekreasi air sebagai tarikan terbaharu kepada pengunjung.
Datuk Bandar MBS, Datuk Zazali Salehudin berkata, aktiviti rekreasi air itu merupakan inisiatif pihak MBS untuk menjenamakan dan menghidupkan semula Taman Tasik Seremban yang disenaraikan sebagai salah satu produk pelancongan Negeri Sembilan.
“Selain bersenam atau beriadah, orang ramai boleh meluangkan masa bersama keluarga mencuba aktiviti air seperti menaiki bot, mengayuh bot basikal atau berkayak di Taman Rekreasi Air Seremban di taman tasik ini.
“Pihak MBS memang berhasrat menghidupkan semula Taman Tasik Seremban melalui pelbagai aktiviti dan kemudahan terbaharu seperti aktiviti rekreasi air dan persembahan artis pada hujung minggu,” katanya ketika ditemui di Taman Tasik Seremban di sini.
Aktiviti rekreasi air di Taman Tasik Seremban mula dibuka kepada orang ramai bermula semalam dengan waktu operasi dari pukul 2 petang hingga 7 malam pada hari Isnin hingga Jumaat manakala pada hujung minggu bermula pukul 9 pagi hingga 7 malam.

Sempena promosi pembukaan, pihak penganjur menawarkan diskaun 50 peratus bagi semua permainan air selama 20 minit bermula semalam hingga 3 November 2020.
Menurut Zazali, sambutan yang diterima pada hari pertama pembukaan aktiviti rekreasi air tersebut sangat menggalakkan dan kita menyasarkan pertambahan bilangan pengunjung walaupun negara masih berada dalam tempoh Perintah Kawalan Pergerakan Pemulihan (PKPP).
“Pihak kami sentiasa mangamalkan Prosedur Operasi Standard (SOP) walaupun dalam keadaan Covid-19 ini kerana keselamatan merupakan perkara yang diberi keutamaan.
“Justeru, pengunjung tidak perlu risau atau was-was yang penting kita bekerjasama mengamalkan SOP dan memakai pelitup muka,” katanya.-K!ONLINE


Lelaki ditahan, memandu secara merbahaya
Oleh KOSMO!

4 Oktober 2020, 3:05 pm
Oleh IVAN AMIRUL
LABUAN – Seorang lelaki tempatan berusia 59 tahun ditahan berikutan memandu kenderaan secara berbahaya sehingga memasuki laluan bertentangan.
Dalam kejadian kira-kira pukul 11 pagi tadi, tindakan lelaki itu turut hampir melanggar beberapa kenderaan lain.
Ketua Polis Daerah Labuan, Superintendan Muhamad Farid Ahmad berkata, suspek terbabit sudah ditahan susulan rakaman video yang menjadi tular di aplikasi WhatsApp.
“Video tular berkenaan menunjukkan sebuah kenderaan pacuan empat roda jenis Nissan Navara dipandu suspek secara merbahaya dan melawan arus.
“Kejadian itu berlaku semalam di Jalan Kinabenua menghala ke Jalan Sungai Keling/Rancha-Rancha.

“Suspek memandu kenderaan itu secara berbahaya sehingga memasuki laluan bertentangan dan hampir melanggar kenderaan yang bergerak dari arah bertentangan.
“Bagaimanapun, suspek berjaya ditahan polis dari Bahagian Siasatan dan Penguatkuasaan Trafik Ibu Pejabat Polis Daerah (IPD) Labuan, pagi tadi,” katanya ketika dihubungi hari ini.
Menurut beliau, suspek ditahan mengikut Seksyen 42(1) Akta Pengangkutan Jalan 1987 kerana melakukan kesalahan memandu secara melulu dan bahaya.
“Polis meminta saksi awam yang merakam kejadian itu untuk tampil membantu pihak polis,” katanya.-K!ONLINE


Kemasukan pelajar antarabangsa ke IPT ditangguh
Oleh KOSMO!

4 Oktober 2020, 3:12 pm
Oleh MOHD. HUSNI MOHD. NOOR
PUTRAJAYA – Semua kemasukan pelajar antarabangsa baharu ke Institut Pengajian Tinggi (IPT) bagi kemasukan bulan Oktober ditangguhkan sehingga 31 Disember depan.
Penangguhan itu juga terpakai bagi semua pelajar asing sedia ada yang sudah mendapat kelulusan dari Jabatan Imigresen (JIM).
Ketua Pengarah JIM, Datuk Khairul Dzaimee Daud berkata, penangguhan itu adalah selaras dengan keputusan Kementerian Pengajian Tinggi (KPT) untuk menangguhkan pendaftaran dan pengajian secara fizikal bersemuka pelajar kemasukan Oktober ini.
“Jabatan ini juga difahamkan bahawa KPT telah berunding dengan syarikat-syarikat penerbangan mengenai penjadualan semula penerbangan pelajar-pelajar antarabangsa,” katanya dalam kenyataan hari ini.-K!ONLINE


Pusat rawatan, kuarantin Covid-19 diaktifkan
Oleh MOHD SHARKAWI LONDING

4 Oktober 2020, 3:00 pm
KOTA TINGGI – Kementerian Kesihatan serta-merta mengaktifkan semula semua Pusat Kuarantin dan Rawatan Covid-19 berisiko rendah di seluruh negara susulan kes virus itu terus menunjukkan peningkatan.
Menteri Kesihatan, Datuk Seri Dr. Adham Baba berkata, antara fasiliti yang bakal dijadikan pusat tersebut ialah Institut Latihan Kementerian Kesihatan Malaysia (ILKKM) dan premis lain yang digazetkan oleh Majlis Keselamatan Negara (MKN).
“Namun jika ada pertambahan, kita akan berbincang dengan pusat institut latihan di bawah kementerian lain untuk menempatkan pesakit-pesakit bergejala.
“Sekarang kita mempunyai kapasiti 3,467 katil untuk rawatan Covid-19 di 36 pusat rawatan Covid-19 di hospital seluruh negara dan setakat ini terdapat 907 pesakit di pusat tersebut dengan penggunaan katil sebanyak 26 peratus,” katanya.
Beliau berkata demikian pada sidang akhbar selepas Majlis Perasmian Penutup Sesi Townhall Pembudayaan Norma Baharu Dalam Komuniti Bagi Mencegah Penularan Covid-19 Bersama Pemimpin Combi di sini hari ini.
Dalam pada itu, Adham memaklumkan, sejumlah 16,000 sehingga 20,000 sampel Covid-19 diterima sehari susulan peningkatan penularan virus itu di beberapa negeri sejak kebelakangan ini.

Katanya, pertambahan sampel itu susulan pertambahan kes di Sabah, Kedah dan mereka yang pulang dari kawasan berisiko tinggi.-K! ONLINE.


Pelajar didakwa memandu bawah pengaruh alkohol
Oleh KOSMO!

4 Oktober 2020, 2:46 pm
Oleh NUR ALINA HASSAN
TANGKAK- Seorang pelajar tingkatan lima dihadapkan ke Mahkamah Majistret di sini hari ini atas dua pertuduhan memandu di bawah pengaruh alkohol hingga menyebabkan kematian ke atas dua remaja perempuan, Julai lalu.
Tertuduh, G. Darvin Raj, 18, bagaimanapun tidak mengaku bersalah atas semua pertuduhan yang dikemukakan Timbalan Pendakwa Raya, Nor Syamilah Jalaluddin.
Terdahulu, tertuduh yang masih bersekolah di tingkatan lima berdepan hukuman di bawah Seksyen 41(1) Akta Pengangkutan Jalan (APJ) 1987 kerana memandu secara berbahaya sehingga menyebabkan dua kematian pada 30 Julai, di Jalan Sialang di sini.
Manakala bagi pertuduhan kedua, pelajar itu didakwa mengikut Seksyen 44(1) APJ 1987, Bahagian Siasatan Penguatkuasaan Trafik Tangkak kerana memandu dengan kadar alkohol dalam air kencing melebihi kadar yang dibenarkan.
Penolong Pendaftar Tangkak, Nor’iza Mohamed kemudiannya memerintahkan tertuduh untuk diikat jamin sebanyak RM7,000 bagi setiap pertuduhan dengan seorang penjamin.

Tertuduh yang sebelum ini dibebaskan turut diwakili peguambela, Paul Krishnaraja.
Mahkamah kemudiannya menetapkan 2 November depan sebagai tarikh semula sebutan kes.
Terdahulu, media melaporkan dua saudara maut pada malam hari raya Aidiladha selepas motosikal dinaiki mereka bertembung dengan sebuah kereta Proton Persona dalam kejadian di Jalan Sialang, di sini.
Kejadian pada pukul 6.20 petang meragut nyawa penunggang, Nur Syaza Nadihra Md. Selan, 22 dan pembonceng, Siti Nur Syahira Yazid, 19.
Manakala pemandu yang merupakan tertuduh serta tiga lagi penumpang kereta Proton Persona berusia 20-an terselamat.-K! ONLINE


Nenek Zizan Razak meninggal dunia
Oleh NUR EMIRA SAIZALI

4 Oktober 2020, 2:47 pm
KUALA LUMPUR – Selebriti serba boleh, Zizan Razak mengesahkan neneknya, Zainoon Abdullah menghembuskan nafas terakhir pada pukul 11.57 pagi tadi.
Berita tersebut dimaklumkan memenerusi satu hantaran dalam Instagramnya sebentar tadi.
Bagaimanapun, pelawak terkenal itu tidak memberitahu punca kematian neneknya yang berusia lebih 80 tahun itu.
“Al-Fatihah kepada Zainoon Abdullah yang baru sahaja menghembuskan nafas terakhir pada pukul 11.57 pagi tadi.
“Semoga rohnya dicucuri rahmat dan ditempatkan bersama golongan yang beriman serta dipermudahkan segalanya,” katanya.
Sementara itu, menerusi Instagram Story yang dimuat naik semalam, pemilik nama Muhammad Razizan Abdul Razak, 36, itu, dia baru sahaja menziarahi neneknya di sebuah hospital di Terengganu.

Malah, pada pukul 2 pagi tadi, Zizah dilihat dalam perjalanan balik ke Kuala Lumpur.
Terdahulu, Zizan pernah memberitahu emosinya turut terganggu sejak Allahyarham jatuh sakit beberapa bulan lalu.


Mohammad berjaya tawan Gunung Wuling
Oleh KOSMO!

4 Oktober 2020, 2:26 pm
Oleh MOHD. HUSNI MOHD. NOOR
PUTRAJAYA – Penggiat sukan berbasikal negara, Mohammad Mos, 43, kini mampu berbangga apabila berjaya menakluk Gunung Wuling, Taiwan menerusi cabaran kayuhan berbasikal, semalam.
Dia berjaya mencipta nama apabila melakukan kayuhan selama 14 jam dalam cabaran kayuhan lebih 200 kilometer (km) melalui trek perlumbaan yang paling berbahaya di dunia itu.
“Alhamdulillah berkat keyakinan dan kesungguhan saya berjaya mencapai impian menakluk Gunung Wuling dengan menaiki basikal.
“Saya berasa bangga kerana berjaya menamatkan cabaran itu kerana ia menjadi impian setiap pelumba basikal antarabangsa dan tempatan berikutan keadaannya yang mencabar.
“Kejayaan ini adalah untuk seluruh rakyat Malaysia selain mencatat rekod peribadi sempena Hari Sukan Negara Perwakilan Malaysia di Taipei yang disambut pada bulan Oktober setiap tahun,” katanya ketika dihubungi Kosmo! hari ini.

Katanya, dia memulakan kayuhan pada jam 5 pagi selepas solat Subuh dan tiba di puncak pada jam 7 petang Sabtu ditemani beberapa rakan kayuhan dari Indonesia Cycling Team (ICT) dan Taiwan.
Mohammad berkata, dia tidak mengalami  sebarang masalah sepanjang cabaran dan basikal berada dalam keadaan sempurna malah cuaca juga baik.
Menurutnya, selepas selesai kayuhan, dia turut menambah jumlah kayuhan sebanyak 175 km  secara solo pulang ke Taipei melalui jalan persisiran tepi laut.
“Pengorbanan latihan yang dilalui selama dua bulan akhirnya berbaloi kerana saya berjaya mencipta satu lagi rekod peribadi sepanjang menceburi bidang sukan lasak ini.
“Ia bukan sesuatu yang mudah namun, bukanlah sesuatu perkara yang mustahil kerana ia boleh dicapai sekiranya kita meletakkan kesungguhan dan sikap keyakinan diri yang tinggi,” katanya._K!ONLINE


UTHM lancar pesawat latihan akademi penerbangan, dron pertanian
Oleh MOHD SHARKAWI LONDING

4 Oktober 2020, 2:15 pm
KULAI – Universiti Tun Hussein Onn Malaysia (UTHM) melancarkan Pesawat Latihan Akademi Penerbangan dan Dron Pertanian Pinexri-20 di Terminal Penerbangan Bisnes Senai di sini hari ini.
Naib Canselor UTHM, Prof. Datuk Dr. Wahid Razzaly berkata, pesawat latihan Diamond DA40 NG (pesawat satu enjin) dan DA 42 (pesawat dua enjin) merupakan pesawat milik Asia Aeronautical Training Academy (AATA), akademi milik UTHM serta ATAS Aeronautik Sdn. Bhd.
Menurutnya, pesawat generasi baharu itu dilengkapi teknologi moden dan terkini serta mempunyai empat tempat duduk merupakan pesawat keluaran negara Austria.
“Dua buah pesawat ini akan digunakan sepenuhnya untuk melatih 40 kadet juruterbang yang sedang mengikuti latihan pelesenan di AATA.
“Latihan secara rasminya sudah bermula pada awal September lalu dan setiap kadet juruterbang dikehendaki melengkapkan hampir 200 jam penerbangan menggunakan pesawat berkenaan,”katanya.
Beliau berkata demikian ketika berucap pada Majlis Pelancaran Pesawat Latihan Akademi Penerbangan dan Dron Pertanian Pinexri-20 di sini hari ini.

Hadir merasmikan majlis ialah wakil rasmi Menteri Pengajian Tinggi iaitu Timbalan Ketua Setiausaha (Pengurusan dan Pembangunan) Kementerian Pengajian Tinggi, Rosli Yaakub.
Pada majlis itu juga, UTHM turut melancarkan dron pertanian yang dihasilkan penyelidik UTHM dengan kerjasama Lembaga Perindustrian Nanas Malaysia.
Wahid berkata, dron yang dikenali sebagai Pinexri-20 itu merupakan dron yang baka digunakan untuk menyemai baja di ladang-ladang nanas tanpa pengemudi dikenali sebagai Pinexri-20.-K! ONLINE


Insentif RM100 kepada pelajar UiTM
Oleh MOHD YUNUS YAKKUB

4 Oktober 2020, 2:10 pm
SHAH ALAM – Insentif RM100 diberikan kepada pelajar Universiti Teknologi Mara (UiTM) yang terpaksa berpatah balik ke kampung selepas mendaftar susulan penangguhan pendaftaran yang dilaksanakan.
Naib Canselor UiTM, Prof Emeritus Datuk Dr. Mohd. Azraai Kassim berkata, bantuan menerusi UiTM Prihatin juga membabitkan pelajar yang telah mendaftar dan terus tinggal di kolej-kolej kediaman dan di luar kolej kediaman UiTM Shah Alam dan kampus cawangannya.
Katanya, pengurusan tertinggi universiti juga telah bersetuju untuk memberi pengecualian bayaran kolej untuk bulan Oktober 2020 kepada semua pelajar yang tinggal di kolej kediaman UiTM Shah Alam dan Kampus Cawangan.
“Sejumlah 3,252 pelajar yang direkodkan datang mendaftar secara fizikal bermula Khamis hingga Sabtu lalu dengan 940 memilih untuk terus kekal di kolej kediaman UiTM.
“Pelajar yang kekal di kolej-kolej kediaman akan terus dipantau dan dibantu mengikut keperluan masing-masing,” katanya dalam kenyataan di sini hari ini.
Kementerian Pengajian Tinggi (KPT) sebelum ini mencadangkan pendaftaran pelajar baharu dan lama di semua institusi pengajian tinggi (IPT) menangguhkan pendaftaran secara fizikal atau bersemuka susulan peningkatan kes Covid-19.

Menteri Pengajian Tinggi, Datuk Dr. Noraini Ahmad dipetik berkata, pihaknya berharap agar IPT dapat bersikap wajar, bertimbang rasa dan munasabah dalam menguruskan segala yang berbangkit berhubung penangguhan tersebut termasuk pelajar yang telah tiba di kampus masing-masing boleh terus kekal di kampus dan mengikuti arahan seterusnya oleh pihak universiti.
Mengulas lanjut, Mohd. Azraai menegaskan inisiatif dan insentif yang dilaksanakan itu selari dengan saranan Noraini supaya IPT memahami kesulitan dan kekangan yang dihadapi penuntut.
“UiTM akan memastikan penuntutnya kekal selamat, sihat dan tabah dengan cabaran dihadapi ekoran pandemik Covid-19 dan memberikan jaminan kebajikan dan keselamatan pelajar akan sentiasa dipantau dan diberikan keutamaan.
“Lebih penting dengan inisiatif dan insentif ini diharap para pelajar kekal tenang, tabah dan meneruskan pengajian mereka dalam suasana kebajikan dan keselamatan mereka sentiasa terpelihara,” katanya. -K!ONLINE


Bantuan RM100 untuk pelajar UTHM
Oleh MOHD SHARKAWI LONDING

4 Oktober 2020, 2:02 pm
KULAI – Universiti Tun Hussein Onn Malaysia (UTHM) mengambil inisiatif menyalurkan bantuan secara ‘one off’ sebanyak RM100 kepada pelajar kelompok B40.
Naib Canselor UTHM, Prof. Datuk Ts. Dr. Wahid Razzaly berkata, inisiatif itu bertujuan untuk meringankan beban pelajar B40 yang terkesan akibat penular pandemik Covid-19.
Menurutnya, pihak universiti akan memilih pelajar yang tergolong dalam kelompok B40 termasuk pelajar baharu dan lama.
“UTHM sepatutnya menerima hampir 3,000 pelajar baharu hari ini dan selepas Menteri Pengajian Tinggi, Datuk Dr. Noraini Ahmad mengumumkan penangguhan pendaftaran secara fizikal ke atas semua universiti awam (UA) dan swasta (US).
“Setakat ini kita hanya menerima seorang pelajar baharu dari Sarawak yang sudah tiba lebih awal dan kita telah bantu pelajar berkenaan termasuk menempatkannya di asrama.
“Kita juga mengambil ini inisiatif memberi bantuan secara ‘one-off’ sebanyak RM100 kepada pelajar golongan B40, kita akan pilih,”katanya.

Beliau berkata demikian ketika ditemui pemberita selepas Majlis Pelancaran Pesawat Latihan Akademi Penerbangan dan Dron Pertanian Pinexri-20 di Terminal Penerbangan Bisnes Senai di sini hari ini.
Wahid berkata, UTHM menyambut baik saranan KPT bagi menangguhkan sesi pendaftaran pelajar secara fizikal seluruh UA dan US atas faktor keselamatan mendahului pendidikan.
Jelasnya, pendidikan dan sesi pembelajaran tidak tertangguh malah berlangsung secara online.
“Saya yakin setiap UA dan US mempunyai cara tersendiri untuk berdepan dengan masalah ini termasuk akan membantu pelajar masing-masing.
“Kita berharap pelajar dan ibu bapa di luar sana memahami situasi semasa, ini adalah masalah negara, kita bekerja untuk masyarakat secara umumnya bukan kepentingan pendidikan sahaja,”katanya.
Dalam pada itu, Wahid menasihatkan semua pelajar supaya sentiasa menyemak dan melayari laman web serta Facebook universiti bagi mendapatkan maklumat serta arahan terkini.-K! ONLINE.


3 PATI, 1 tekong ditahan dalam Ops Benteng
4 Oktober 2020, 1:54 pm
KUALA LUMPUR- Tiga Pendatang Asing Tanpa Izin (PATI) dan seorang tekong warga tempatan ditahan dalam  Ops Benteng di kawasan tanggungjawab Briged Ketujuh Infantri Malaysia (7 Briged) oleh Pasukan Rejimen Pertama Kor Armor Diraja (1 KAD) awal pagi tadi.
Markas Divisyen Ketiga Infantri Malaysia (3 Divisyen) dalam satu kenyataan memaklumkan, Pasukan Tindak Cepat (QRF) melihat sebuah kenderaan Toyota Hilux mencurigakan diletakkan di bahu jalan sekitar jam 12 malam semasa sedang membuat rondaan.
“Hasil soal siasat mendapati pemandu tersebut yang merupakan warga tempatan berbangsa Cina berusia 32 tahun sedang menunggu PATI di lokasi berhampiran. Anggota QRF bertindak mengarahkan pemandu tersebut menunjukkan lokasi berkenaan.
“Setelah penjejakan dibuat, seramai tiga warga Indonesia berusia sekitar 31 hingga 57 tahun ditahan di lokasi Ladang Belukar Durian, Sedili Kechil sekitar pukul 12.30 awal pagi tadi,” katanya dalam satu kenyataan hari ini.
Jumlah rampasan dianggarkan bernilai keseluruhan RM 73,750.56 melibatkan kenderaan jenis Toyota Hilux, telefon bimbit dan wang tunai.
Kesemua PATI seterusnya ditahan dan dibawa ke Markas Taktikal Tanjung Sepang untuk dibuat pemeriksaan dan saringan Covid-19 sebelum diserahkan kepada pihak Jabatan Imigresen.

Menurut kenyataan, laporan polis telah dibuat di Balai Polis Sedili. -K! ONLINE


Kes denggi di Johor menurun
Oleh KOSMO!

4 Oktober 2020, 1:02 pm
Oleh MOHAMAD FAIZAL HASHIM
JOHOR BAHRU – Bilangan kes denggi di negeri ini mencatatkan penurunan iaitu 261 kes berbanding 279 kes pada minggu lalu.
Pengarah Kesihatan Negeri Johor, Dr. Aman Rabu berkata, bilangan kes denggi menunjukkan trend penurunan sejak Kempen Johor Perangi Denggi 2020 dilancarkan pada 23 Ogos lalu.
Beliau berkata, salah satu pendekatan bagi mencapai kejayaan tersebut adalah dengan meningkatkan tindakan penguatkuasaan terhadap mereka yang membiak Aedes menerusi Operasi Penguatkuasaan Premis Individu (OPPI).
Katanya, OPPI merupakan aktiviti utama yang dijalankan di bawah Akta Pemusnahan Serangga Pembawa Penyakit 1975 untuk memastikan masyarakat peka dan sama-sama bertanggungjawab menghentikan penularan denggi.
“OPPI merupakan operasi bersepadu melibatkan agensi lain seperti pihak berkuasa tempatan (PBT) dan Polis Diraja Malaysia (PDRM) bagi menguatkuasakan undang-undang di bawah Akta Pemusnahan Serangga Pembawa Penyakit (APSPP) 1975.

“Sekiranya terdapat atau dijumpai pembiakan jentik-jentik di premis kediaman, maka kompaun sebanyak RM500 akan dikenakan. Sekiranya gagal membayar kompaun, boleh didenda di mahkamah maksimum RM10,000 atau penjara tidak melebihi 2 tahun atau kedua-duanya sekali,” katanya dalam satu kenyataan hari ini.
Aman berkata, sehingga 30 September lalu, sebanyak 9,396 kes denggi dilaporkan dengan 35 kematian akibat denggi.
Katanya, sejak semalam pihak Jabatan Kesihatan negeri telah mengadakan aktiviti OPPI di kawasan wabak denggi di Taman Perling yang merekodkan 219 kes denggi dari awal tahun hingga 26 September lalu.
“Dalam operasi yang dijalankan melibatkan seramai 177 anggota kesihatan hari ini, sebanyak 1,507 premis telah diperiksa dan 20 daripadanya didapati mempunyai bekas pembiakan jentik-jentik.
“Di persekitaran awam pula, sebanyak 25 tempat pembiakan ditemui di antaranya di bekas-bekas plastik dan pasu bunga yang terbiar. Sebanyak 1461 bekas yang berpotensi untuk pembiakan turut dijumpai,” katanya.-K! ONLINE.


Ebit Lew perlu ikut prosedur hantar pulang pelajar
Oleh ZULKIFLI MANZOR

4 Oktober 2020, 1:41 pm
KUALA LUMPUR – Pihak pengurusan Universiti Pendidikan Sultan Idris (UPSI) tidak marah dengan tindakan pendakwah terkenal, Ustaz Ebit Lew menyediakan bas untuk menghantar pelajar universiti itu pulang ke kampung masing-masing.
Naib Canselor UPSI, Prof. Datuk Dr. Mohammad Shatar Sabran berkata, Ebit Lew bagaimanapun perlu memaklumkan perkara itu kepada pihak pengurusan universiti terlebih dahulu dan mengikuti prosedur ditetapkan.
“Saya dan pihak pengurusan universiti tidak dimaklumkan. Kami hanya mengetahuinya melalui media sosial. Saya menghubungi Ebit Lew menjelaskan situasi dengan baik dan beliau memohon maaf. Bagaimanapun saya kata jangan minta maaf kepada saya, tetapi minta maaf kepada masyarakat.
“Beliau perlu faham pelajar dibawah tanggungjawab universiti dan jika berlaku perkara tidak diingini seperti kemalangan, dijangkiti penyakit atau tidak sampai ke kampung masing-masing, pihak universiti yang akan dipertanggungjawabkan,” katanya ketika dihubungi Kosmo! di sini hari ini.
Mohammad Shatar berkata, Ebit Lew perlu juga memahami bahawa pihak pengurusan universiti perlu mematuhi prosedur yang ditetapkan oleh Kementerian Pendidikan dan Majlis Keselamatan Negara dalam proses penghantaran pulang pelajar.
Terdahulu, Ebit Lew dalam satu kenyataan di akaun Facebook beliau hari ini memohon maaf kepada UPSI kerana menyediakan perkhidmatan bas percuma bagi membawa pulang mahasiswa universiti tersebut pulang.

Menurutnya, beliau dihubungi Naib Canselor UPSI secara peribadi dan diminta untuk membuat permohonan maaf secara terbuka tersebut.
Sehubungan itu, katanya, beliau menangguhkan penggunaan bas yang disewa untuk menghantar pulang pelajar UPSI sehingga di beri kelulusan oleh pengurusan universiti itu.
Dalam pada itu, Mohammad Shatar berkata, kenyataan Ebit Lew yang mengambarkan seolah-olah pelajar universiti itu terkandas dan tidak mendapat makanan tidak benar kerana pelajar terbabit diberi makanan. – K! ONLINE


Rondaan berkala di Kampung Permatang Janggus
Oleh KOSMO!

4 Oktober 2020, 2:10 pm
Oleh SITI NUR MAS ERAH AMRAN
SEBERANG PERAI – Pihak polis menasihatkan penduduk Kampung Permatang Janggus, Kepala Batas di sini supaya tidak panik ekoran situasi semasa berkaitan penularan wabak Covid-19 di kawasan terbabit.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, polis akan menjalankan rondaan dari masa ke masa untuk memastikan persekitaran kampung kekal tenang.
Katanya, keadaan persekitaran setakat ini terkawal malah penduduk masih menunggu keputusan ujian saringan Covid-19 yang dijalankan terhadap murid sekolah Kebangsaan Permatang Janggus.
“Kita tunggu arahan yang bakal dikeluarkan Kementerian Kesihatan berhubung isu ini.
“Pihak polis dan agensi berkaitan akan terus menjalankan rondaan sekitar kawasan ini bagi memastikan matlamat untuk memutuskan rantaian Covid-19 berupaya dicapai.

“Diharapkan penduduk akan terus menjaga keselamatan diri dan mematuhi prosedur operasi standard (SOP) yang ditetapkan,” katanya kepada pemberita hari ini.
Tinjauan Kosmo! mendapati kawasan kampung lengang ekoran penduduk mengambil langkah berjaga-jaga dan mengawal pergerakan anak masing-masing bagi mengelakkan penularan wabak Covid-19.
Sementara itu Pengerusi Kariah Masjid Jamek Permatang Janggus, Che Yen Osman, 69, berkata rondaan polis membantu mengurangkan kebimbangan penduduk kampung.
“Setakat ini, kami semua hanya duduk di rumah sekiranya tiada urusan sementara menunggu keputusan ujian saringan Covid-19 murid sekolah terbabit.
“Kita jaga penjarakan fizikal dan jaga keselamatan diri, Insya Allah semuanya akan selamat,” katanya.
Jumaat lalu, hampir 400 murid Sekolah Kebangsaan Permatang Janggus menjalani ujian saringan Covid-19 susulan seorang guru wanita sekolah terbabit dikesan positif Covid-19 Khamis lalu.K!ONLINE


Empat remaja buli warga emas direman tiga hari
Oleh MUHAMMAD AYMAN GHAFFA

4 Oktober 2020, 1:58 pm
PASIR PUTEH – Empat remaja yang dipercayai terlibat dalam kes buli seorang wanita warga emas di Banggol Pauh, Bekelam dekat Bachok Rabu lalu direman selama tiga hari untuk membantu siasatan.
Perintah tahanan reman bermula hari ini hingga Selasa depan terhadap keempat-empat suspek berusia 15 hingga 18 tahun itu dikeluarkan oleh Majistret Tuan Mohd. Dinie Shazwan Ab. Shukor.
Kesemua remaja itu ditahan reman untuk membantu siasatan mengikut Seksyen 324 kerana menyebabkan kecederaan kepada mangsa dan Seksyen 506 Kanun Keseksaan kerana melakukan ugutan jenayah.
Terdahulu, mereka tiba di pekarangan Mahkamah Majistret Pasir Puteh di sini hari ini pada pukul 9.50 pagi dengan menaiki van polis.
Mereka kelihatan sugul selepas mahkamah menetapkan tahanan reman terhadap mereka.
Artikel berkaitan : Lapor polis kes remaja buli warga emas


Ebit Lew minta maaf pada UPSI
Oleh LUQMAN RIDHWAN MOHAMED NOR

4 Oktober 2020, 1:33 pm
KUALA LUMPUR – Penceramah terkenal, Ustaz Ebit Lew memohon maaf kepada Universiti Pendidikan Sultan Idris (UPSI) kerana menyediakan perkhidmatan bas percuma bagi membawa pulang mahasiswa universiti tersebut.
Katanya menerusi laman Facebook, dia dihubungi Naib Canselor UPSI, Prof. Datuk Dr. Mohammad Shatar Sabran secara peribadi dan diminta untuk membuat permohonan maaf secara terbuka tersebut.
“Saya mohon maaf pada pihak pentadbiran UPSI terutama Naib Cancelor sendiri yang menghubungi pihak saya tadi supaya saya membuat permohonan maaf terbuka.
“Saya minta maaf pada semua adik pelajar universiti lain juga. Saya tengok pelajar macam anak-anak saya sendiri. Saya minta maaf saya salah. Saya cuma membantu.
“Ramai pelajar dah balik dan ada yang keluarga ambil. Saya cuma siapkan macam bas awam. Syukur bas yang bergerak pun dah sampai selamat. Biasa naik bas bayar tapi kali ini percuma dan lebih tersusun dan tak perlu nak ke bus stop dan naik train. Saya tangguhkan 20 bas sehingga di beri kelulusan,” katanya di laman Facebook tersebut. – K! ONLINE


Wanita maut dipercayai dibunuh kenalan lelaki
Oleh KOSMO!

4 Oktober 2020, 12:54 pm
Oleh MOHD RAFIE AZIMI
JITRA – Angkara cemburu, seorang wanita maut dipercayai dibunuh kenalan lelakinya di sebuah rumah di Taman Mahsuri, Jitra di sini malam tadi.
Mangsa, Siti Nor Sufieza Md. Sharif, 23, ditemui dalam keadaan tidak bernyawa di ruang tamu rumah tersebut oleh seorang rakannya yang baru pulang dari kerja kira-kira pukul 9.45 malam.
Ketua Jabatan Siasatan Jenayah Kedah, Senior Asisten Komisioner Sapii Ahmad berkata, susulan itu pihaknya menahan seorang lelaki berasal dari Pokok Sena, Alor Setar berusia 22 tahun untuk membantu siasatan.
“Terdapat lebam pada badan mangsa, namun tiada kecederaan atau kesan luka ditemui pada bahagian lain tubuhnya.
“Pemeriksaan mendapati tiada barangan peribadinya yang hilang dan keadaan rumah juga tidak berselerak,” katanya di sini hari ini.

Tambahnya, suspek dibawa ke mahkamah pada hari ini untuk mendapatkan perintah tahanan reman.
“Bedah siasat akan dijalankan untuk mengenal pasti punca kematian mangsa,” katanya.-K! ONLINE


122 sekolah kawasan PKPB ditutup esok
Oleh KOSMO!

5 Oktober 2020, 9:38 pm
Oleh SITI A’ISYAH SUKAIMI
PUTRAJAYA – Sebanyak 122 sekolah harian di dalam kawasan Perintah Kawalan Pergerakan Bersyarat (PKPB) di Kota Kinabalu, Penampang dan Putatan di Sabah akan ditutup bermula esok.
Kementerian Pendidikan (KPM) dalam satu kenyataan akhbar berkata, penutupan tersebut melibatkan 86 sekolah rendah, 25 sekolah menengah dan 11 sekolah swasta.
Menurutnya, perkara tersebut susulan pengumuman Menteri Kanan (Keselamatan), Datuk Seri Ismail Sabri Yaakob dan mengambil maklum keputusan Mesyuarat Khas Menteri-Menteri untuk melaksanakan PKPB di Kota Kinabalu, Penampang dan Putatan berkuatkuasa 12.01 tengah malam Rabu ini.
“KPM menyedari kekhuatiran ibu bapa dan warga sekolah berkaitan keadaan semasa penularan wabak Covid-19.
“Dalam hal ini, KPM sentiasa memantau situasi di seluruh negara serta sentiasa bekerjasama rapat dengan Majlis Keselamatan Negara (MKN) dan Kementerian Kesihatan (KKM) dalam melakukan yang terbaik bagi memastikan kesihatan dan keselamatan warga sekolah adalah terpelihara,” katanya hari ini.

Menerusi kenyataan akhbar Ismail Sabri hari ini, beliau memaklumkan PKPB akan dilaksanakan di kawasan tersebut.
Beliau dilaporkan berkata, pergerakan keluar masuk di ketiga-tiga kawasan PKPB itu adalah dilarang dan hanya perkhidmatan perlu termasuk kilang-kilang dan rantaian yang berkaitan dalam perkhidmatan perlu adalah dibenarkan. – K! ONLINE


Tengku Zafrul jalani kuarantin di rumah
Oleh KOSMO!

5 Oktober 2020, 8:09 pm
Oleh MOHD. HUSNI MOHD. NOOR
PUTRAJAYA – Menteri Kewangan, Tengku Datuk Seri Zafrul Tengku Abdul Aziz akan menjalani menjalani pemantauan kesihatan kendiri di rumah seperti disarankan Kementerian Kesihatan.
Menerusi hantaran di laman Facebooknya, Tengku Zafrul turut mengesahkan beliau hadir pada mesyuarat yang dihadiri Menteri di Jabatan Perdana Menteri (Hal Ehwal Agama) Datuk Seri Dr. Zulkifli Mohamad Al-Bakri pada Sabtu lalu.
“Saya terlibat dalam mesyuarat yang dihadiri oleh Menteri Hal Ehwal Agama, yang baru disahkan positif Covid-19 hari ini.
“Saya mendoakan agar YB Senator Datuk Seri Dr Zulkifli Mohamad Al-Bakri segera sembuh,” katanya.
Katanya, beliau juga akan melakukan tugasan dari rumah dan bermesyuarat secara maya.

Menurutnya lagi, beliau sudah mengambil ujian saringan Covid-19 pada tengah hari tadi.
“Keputusan akan dimaklumkan apabila diperolehi,” katanya.
Petang tadi, Dr Zulkifli mengesahkan beliau sah positif Covid-19 dan kini sedang menjalani rawatan di hospital. – K! ONLINE


Hishammuddin kembali ke pejabat selepas tamat 14 hari kuarantin wajib
Oleh KOSMO!

5 Oktober 2020, 9:30 pm
Oleh MOHD. HUSNI MOHD. NOOR
PUTRAJAYA – Menteri Luar Negeri, Datuk Seri Hishammuddin Hussein akan kembali bertugas di Wisma Putra, esok selepas tamat kuarantin wajib hari ini.
Hishammuddin menerusi hantaran di Facebooknya berkata, beliau menerima surat ‘Pelepasan Dari Menjalani Perintah Pengawasan dan Pemerhatian Di Rumah Kediaman Bagi Kontak Terdekat Jangkitan (COVID-19) Di Bawah Seksyen 15(1) Akta Pencegahan Dan Pengawalan Penyakit Berjangkit 1988 (Akta 342)’ dikeluarkan Pejabat Kesihatan Daerah Petaling, hari ini.
Menurutnya, hasil pemeriksaan yang dijalankan mendapati status kesihatannya memuaskan sekali gus memberikan surat perlepasan berkenaan.
“Sebelum ini, saya diarahkan Kementerian Kesihatan agar menjalani kuarantin wajib di kediaman sendiri kerana saya salah seorang kontak rapat kepada calon Barisan Nasional (BN) bagi Pilihanraya Negeri (PRN) Sabah untuk Dewab Undangan Negeri (DUN) Pitas, Sufian Abdul Karim.
“Sehingga semalam, saya telah melalui ujian saringan Covid-19 sebanyak tiga kali iaitu pada 22 September, 28 September dan 4 Oktober lalu dan kesemua ujian negatif,” katanya.

Katanya, dengan pengesahan ini, beliau akan kembali menjalankan tugas-tugas di pejabatnya di Wisma Putra, Putrajaya seperti sedia kala bermula esok.
Hishammuddin berkata, beliau merakamkan setinggi-tinggi penghargaan kepada Kementerian Kesihatan dan semua petugas yang membantunya sebaik mungkin sepanjang tempoh menjalani kuarantin.
“Marilah kita sama-sama doakan, semoga urusan mereka dipermudahkan dan negara kita segera bebas daripada wabak ini. InsyaAllah,” katanya. – K! ONLINE


Banci 2020 Fasa 2 secara bersemuka ditunda
Oleh AHMAD SHAHERMAN SHAMSURI

5 Oktober 2020, 8:28 pm
KUALA LUMPUR – Proses Bancian Penduduk dan Perumahan Malaysia 2020 (Banci 2020) Fasa Kedua (secara bersemuka) yang dirancang pada Rabu ini sehingga 24 Oktober depan telah dijadualkan semula kepada 20 Januari 2021 hingga 6 Februari 2021.
Pesuruhjaya Banci 2020, Datuk Seri Mohd. Uzir Mahidin berkata, dengan penjadualan semula tersebut, Banci 2020 Fasa Pertama secara dalam talian (e-Census) turut dilanjutkan daripada 7 Oktober hingga 21 Disember 2020.
Beliau berkata, Banci 2020 telah memasuki hari yang ke-91 dan berdasarkan respon yang diterima sehingga 4 Oktober 2020, jumlah Penduduk Malaysia yang telah dibanci adalah seramai 3.25 juta atau 10 peratus berbanding anggaran penduduk tahun 2020 seramai 32.7 juta.
Pecahan penerimaan e-Census yang tertinggi dicatatkan oleh Wilayah Persekutuan Putrajaya (62.0%); diikuti oleh Perak (17.4%); Johor (14.0%); Pulau Pinang (13.6%); Negeri Sembilan (12.3%); Wilayah Persekutuan Kuala Lumpur (11.6%) dan Selangor (11.2%).
“Manakala, bilangan terendah pula dicatatkan di Kelantan (4.1%); Sabah (4.3%); Terengganu (4.6%), Perlis (9.1%); Wilayah Persekutuan Labuan (8.9%), Melaka (8.7%); Pahang (7.7%); Kedah (7.7%) dan Sarawak (6.5%),” katanya dalam satu kenyataan di sini hari ini.
Justeru kata Mohd. Uzir, dengan pelanjutan tempoh Banci Fasa Pertama ini, orang ramai perlu mengambil peluang sebaiknya dengan menjadikan pengisian e-Census sebagai pilihan utama dalam menjalankan tanggungjawab masing-masing.

Katanya, ia sekaligus dapat meminimakan banci secara bersemuka kelak.
“Untuk keterangan lanjut berkenaan Banci 2020, sila layari portal www.mycensus.gov.my atau hubungi hotline Banci 2020 (1-800-88-7720),” tambah beliau. – K! ONLINE


Tabung Haji catat rekod tambahan deposit RM5 bilion
Oleh MUHAMMAD IKHWAN IDERIS

5 Oktober 2020, 8:57 pm
KUALA LUMPUR – Pandemik Covid-19 tidak menjejaskan operasi Lembaga Tabung Haji (TH), malah badan pengurusan haji itu merekodkan tambahan deposit kira-kira RM5 bilion sejak tercetusnya wabak tersebut di negara ini sejak Februari lalu.
Pengarah Urusan Kumpulan dan Ketua Pegawai Eksekutif TH, Datuk Nik Mohd. Hasyudeen Yusoff berkata, jumlah tersebut menjadikan deposit TH mencecah RM75 bilion buat masa ini.
“Ia memberi gambaran keyakinan pendeposit kepada kami.
“Secara amnya, pendeposit tidak berdepan masalah semasa operasi ditutup (ketika tempoh perintah kawalan pergerakan), cuma terdapat segelintir yang memerlukan perhatian kami seperti yang melibatkan urusan haji,” katanya.
Beliau berkata demikian pada sidang akhbar selepas majlis pelancaran aplikasi THiJARI di Menara TH di sini semalam.

Aplikasi berkenaan yang boleh dimuat turun secara percuma membolehkan pendeposit TH membuat urusan pertanyaan baki, cetak penyata, pemindahan wang, semak status haji dan pendaftaran haji.

Ia turut menyokong penggunaan cap jari dan imbasan wajah untuk memberikan capaian yang mudah serta selamat.
Nik Mohd. Hasyudeen menjelaskan, 78 peratus daripada transaksi TH kini dilakukan secara online termasuk menerusi portal THiJARI, mesin ATM dan perbankan internet rakan strategik TH iaitu Bank Islam, Bank Rakyat, Maybank dan CIMB Islamik.
Selain itu, baki 22 peratus transaksi lagi masih dilakukan menerusi kaunter.

Jelasnya, penggunaan saluran online dilihat memenuhi cita rasa pendeposit TH menuju ke hadapan dengan kira-kira 45 peratus pendeposit terdiri daripada golongan muda yang berusia 35 tahun ke bawah.
“Sejak pengenalan portal THiJARI pada Februari lalu, sebanyak 300,000 pendeposit TH telah berdaftar di platform ini.
“Menerusi pelancaran aplikasi mudah alih ini, kami menjangkakan jumlah tersebut akan bertambah kepada 500,000 orang menjelang akhir tahun,” katanya.


Cadangan penggabungan UEM Sunrise, Eco World
Oleh MUHAMMAD IKHWAN IDERIS

5 Oktober 2020, 9:08 pm
KUALA LUMPUR – UEM Group Bhd. (UEM Group) mencadangkan penggabungan anak syarikatnya, UEM Sunrise Bhd. (UEM Sunrise) dengan Eco World Development Group Bhd. (Eco World) bagi membentuk syarikat hartanah terbesar di negara ini.
Sekiranya cadangan itu berjaya direalisasikan, ia bakal mewujudkan syarikat dengan unjuran nilai pembangunan kasar berjumlah RM173.2 bilion serta memiliki bank tanah seluas lebih 17,000 ekar (6,879 hektar) di negara ini.
Menurut UEM Group, anak syarikat milik penuh Khazanah Nasional Bhd. dalam kenyataan yang dikeluarkan di sini semalam, pihaknya telah menghantar surat kepada lembaga pengarah kedua-dua syarikat terlibat pada petang Jumaat lalu berhubung cadangan tersebut.

“Berlatarbelakangkan ekonomi perlahan ditambah dengan pandemik Covid-19, terdapat keperluan mendesak bagi pemaju hartanah tempatan memperkukuhkan perniagaan dengan menggabungkan sumber dan keupayaan untuk prestasi jangka panjang yang lebih mampan.
“UEM Group dengan pemilikan 66.1 peratus pada UEM Sunrise telah meneroka potensi penggabungan dengan pemaju hartanah lain, namun percaya gabungan bersama Eco World memberikan merit yang lebih baik,” katanya.

Menurut kenyataan tersebut, sekiranya semua pihak bersetuju dengan cadangan penggabungan, ia membawa kepada syarikat UEM Sunrise baharu yang lebih besar.

“Saham dan waran baharu akan dikeluarkan, sebagai tukaran kepada saham dan waran Eco World. UEM Sunrise yang lebih besar ini akan mengekalkan status penyenaraian di Bursa Malaysia.
“UEM Group kekal pemegang saham terbesar dengan 43 peratus ekuiti, manakala pemegang saham Eco World memiliki 24.2 peratus kepentingan.


Polis nafi Balai Polis Sungai Petani ditutup
Oleh KOSMO!

5 Oktober 2020, 7:38 pm
Oleh NUR SYAZWANA MANSOR
SUNGAI PETANI – Polis menafikan dakwaan yang tular di Facebook kononnya Balai Polis Sungai Petani ditutup berikutan 32 anggota di balai tersebut diarah kuarantin selepas melakukan saringan Covid-19.
Ketua Polis Daerah Kuala Muda, Asisten Komisioner Adzli Abu Shah berkata, dakwaan itu dibuat menerusi status yang dimuat naik di Facebook oleh pemilik akaun bernama Mohd Faiz Basri.
“Balai Polis Sungai Petani masih beroperasi seperti biasa meskipun terdapat 18 anggota polis yang bertugas di situ telah menjalani saringan.
“Kesemua anggota yang disaring sedang menjalani kuarantin di rumah masing-masing,” katanya dalam satu kenyataan di sini hari ini
Kata beliau, seluruh kawasan balai sudah disanitasi bagi mencegah penularan wabak berkenaan.

Tambahnya, satu laporan polis telah dibuat terhadap pemilik akaun Facebook terbabit kerana  menyebarkan maklumat palsu.
“Polis akan mengambil tindakan di bawah Seksyen 233 Akta Komunikasi dan Multimedia 1998 terhadap mana-mana individu yang didapati melakukan kesalahan itu sehingga boleh memudaratkan keharmonian masyarakat,” katanya. – K! ONLINE


Pemandu van tidak sedar bawa ketulan ganja mampat 136kg
Oleh KOSMO!

5 Oktober 2020, 9:41 pm
BANGKOK – Sekumpulan anggota pengawal sempadan Thailand berjaya mematahkan satu cubaan penyeludupan ganja mampat seberat 136 kilogram di wilayah Tak, lapor portal berita Bangkok Post hari ini.
Dadah itu ditemui di dalam sebuah van Toyota berwarna putih yang cuba menyeberangi kawasan sempadan dari daerah Mae Sot, Tak ke bandar Myawaddy di Myanmar.
Van dengan nombor pendaftaran Myanmar itu ditahan di pos pemeriksaan keselamatan di hadapan Jambatan Kedua Persahabatan Thai-Myanmar di Ban Wang Takhian Tai, Tha Sai Luat di Mae Sot.
Menurut laporan, van itu membawa muatan sejumlah kotak dengan setiap satu diisytihar berisi tong minyak enjin.
Semasa disoal, pemandu van itu Maung Mo Win, 35, memberitahu anggota bertugas bahawa kotak itu mengandungi ayam beku.
Anggota pengawal sempadan berasa curiga lalu melakukan pemeriksaan dan menemui 136 ketulan ganja mampat dengan setiap satu seberat satu kilogram.

Pemandu itu mendakwa dia mengambil kotak-kotak tersebut daripada seorang lelaki bernama Mutin di kampung Moo 1, Tha Sai Luat. Kiriman itu sepatutnya dihantar kepada seorang individu di Myawaddy.
Mo Win menyatakan dia tidak tahu kotak-kotak itu berisi dadah marijuana. Dia dibawa ke Balai Polis Mae Sot untuk tindakan selanjutnya. – Agensi


Semua terlibat program UiTM bersama Dr. Zulkifli diarah jalani saringan
Oleh KOSMO!

5 Oktober 2020, 9:35 pm
Oleh ISKANDAR SHAH MOHAMED
SHAH ALAM – Universiti Teknologi Mara (UiTM) mengarahkan semua individu yang mempunyai kontak rapat dalam satu program bersama Menteri di Jabatan Perdana Menteri (Hal Ehwal Agama), Datuk Seri Dr. Zulkifli Mohamad Al-Bakri semalam supaya segera menjalani pemeriksaan saringan Covid-19.
Naib Canselornya, Prof. Emeritus Datuk Dr. Ir. Mohd. Azraai Kassim berkata, beliau dan semua staf yang terlibat telah menjalani ujian swab dan kuarantin diri selama 14 hari bermula hari ini.
Katanya, UiTM mengambil langkah berjaga-jaga dengan mengesan dan memastikan semua individu yang menyertai program itu menjalani saringan secepat mungkin.
“Langkah itu bertujuan memastikan semua individu terlibat terpelihara daripada jangkitan Covid-19 yang boleh memudaratkan.
“Sebagai tindakan pencegahan dan kawalan, saya telah mengarahkan semua individu yang ada kontak rapat dalam majlis bersama Menteri semalam menjalani ujian swab dan mengelak sebarang kemungkinan,” katanya dalam kenyataan di sini malam ini.

Hari ini, Zulkifli menerusi kenyataan di akaun rasmi Facebook (FB) miliknya mengesahkan sedang menerima rawatan selepas disahkan positif Covid-19.
Beliau turut menyeru orang ramai yang menghadiri majlis yang membabitkan kehadirannya dari 24 September hingga 4 Oktober supaya menjalani pemeriksaan saringan Covid-19 di klinik kesihatan dengan segera.
Semalam, Dr. Zulkifli Mohamad Al-Bakri telah menghadiri satu majlis bersama penuntut di UiTM, di sini, untuk menyampaikan bantuan melalui misi #MusaadahkhasSiswa.
Dalam pada itu, Mohd. Azraai memaklumkan UiTM telah menguruskan pelaksanaan sanitasi di premis dan kawasan berlangsungnya program bersama menteri tersebut.
“Semua individu yang terlibat diminta berhubung dengan Bilik Gerakan Covid-19 UiTM untuk menjalani ujian swab,” katanya.
Tambahnya, semua warga universiti itu diminta kekal tenang dan tabah dengan situasi yang mencabar ketika ini.
“Saya peka dan ambil maklum kebimbangan warga UiTM berhubung keadaan yang berlaku dan memberi jaminan telah mengambil semua langkah yang perlu untuk memastikan keadaan terkawal,” katanya. – K! ONLINE


122 sekolah di kawasan PKPB ditutup bermula esok
Oleh KOSMO!

5 Oktober 2020, 10:22 pm
Oleh SITI A’ISYAH SUKAIMI
PUTRAJAYA – Sebanyak 122 sekolah harian di dalam kawasan Perintah Kawalan Pergerakan Bersyarat (PKPB) di Kota Kinabalu, Penampang dan Putatan di Sabah akan ditutup bermula esok.
Kementerian Pendidikan (KPM) dalam satu kenyataan akhbar berkata, penutupan tersebut melibatkan 86 sekolah rendah, 25 sekolah menengah dan 11 sekolah swasta.
Menurutnya, perkara tersebut susulan pengumuman Menteri Kanan (Keselamatan), Datuk Seri Ismail Sabri Yaakob dan mengambil maklum keputusan Mesyuarat Khas Menteri-Menteri untuk melaksanakan PKPB di Kota Kinabalu, Penampang dan Putatan berkuat kuasa 12.01 tengah malam Rabu ini.
“KPM menyedari kekhuatiran ibu bapa dan warga sekolah berkaitan keadaan semasa penularan Covid-19.
“Dalam hal ini, KPM sentiasa memantau situasi di seluruh negara serta sentiasa bekerjasama rapat dengan Majlis Keselamatan Negara (MKN) dan Kementerian Kesihatan dalam melakukan yang terbaik bagi memastikan kesihatan dan keselamatan warga sekolah adalah terpelihara,” katanya.

Terdahulu, Ismail Sabri memaklumkan kerajaan akan melaksanakan PKPB di kawasan tersebut.
Beliau dilaporkan berkata, pergerakan keluar masuk di ketiga-tiga kawasan PKPB itu adalah dilarang dan hanya perkhidmatan perlu termasuk kilang-kilang dan rantaian yang berkaitan dalam perkhidmatan perlu adalah dibenarkan. -K! ONLINE


Fasiliti awam Perhilitan ditutup sementara
5 Oktober 2020, 6:41 pm
KUALA LUMPUR – Jabatan Perlindungan Hidupan Liar dan Taman Negara (Perhilitan) memaklumkan penutupan sementara kesemua kemudahan awam di bawah kelolaan jabatan itu bermula esok hingga diberitahu kelak.
Langkah itu diambil bagi mencegah penularan Covid-19 susulan peningkatan kes dalam negara.
Perhilitan dalam satu hantaran di Facebook hari ini memaklumkan, kemudahan yang terlibat adalah Paya Indah Wetlands (Selangor), Taman Negara Kelantan, Kuala Koh (Kelantan), Taman Negara Pulau Pinang dan Taman Negara Terengganu, Tanjung Mentong (Kenyir).
“Bagi negeri Pahang pula membabitkan Pusat Konservasi Gajah Kebangsaan, Kuala Gandah, Taman Negara Pahang, Sungai Relau, Merapoh, Taman Negara Pahang, Kuala Tahan dan Tapak RAMSAR Tasek Bera.
“Selain itu, semua Pusat Konservasi Hidupan Liar dan Pusat Menyelamat Hidupan Liar turut terlibat dalam penutupan itu.” menurut kenyataan itu.
Orang awam boleh menghubungi Talian Aduan Hotline Perhilitan di 1-800-88-5151 yang beroperasi dari pukul 8 pagi hingga 6 petang setiap hari untuk maklumat lanjut. – K! ONLINE


2 kanak-kanak ditemui mati lemas
5 Oktober 2020, 7:31 pm
KAJANG – Dua kanak-kanak ditemui mati lemas di dalam kolam tadahan air hujan di Taman Sutera di sini petang tadi.
Mangsa dikenali sebagai Nur Farisah,10, manakala seorang lagi Mohd. Rayan Ikram,8 tahun disahkan meninggal dunia oleh pegawai perubatan di lokasi kejadian.
Penolong Pengarah Operasi Jabatan Bomba dan Penyelamat Selangor, Hafisham Mohd. Noor berkata, pihaknya terima panggilan pada pukul 5.05 petang dan tiba di lokasi 16 minit kemudian.
Katanya, sebaik tiba pihak bomba dapati dua mangsa itu diselamatkan orang awam dengan membawa naik mereka di tebing.
“Kedua-dua mangsa tidak sedarkan diri dan diberikan bantuan awal resusitasi kardiopulmonari (CPR).
“Bagaimanapun, kedua- duanya disahkan meninggal dunia di lokasi kejadian oleh pegawai perubatan,” katanya.

Mayat dua kanak-kanak itu diserahkan kepada pihak polis untuk tindakan lanjut. – K! ONLINE


Lelaki tunggang motosikal curi diberkas
Oleh MOHD SHARKAWI LONDING

5 Oktober 2020, 7:09 pm
SEGAMAT – Tindakan seorang lelaki menunggang motosikal jenis Yamaha 135LC disyaki dicuri akhirnya mengundang padah apabila dia ditahan polis di Bandar Jementah, di sini, Selasa lalu.
Ketua Polis Daerah Segamat, Superintendan Raub Selamat berkata, lelaki tempatan berusia 30-an itu ditahan apabila polis mendapati nombor enjin motosikal ditungganginya dipotong dan casis yang sudah di guris.
Menurutnya, ekoran gerak-geri yang mencurigakan, suspek kemudiannya diperiksa anggota polis yang sedang melakukan rondaan di kawasan berhampiran sebuah bank di Bandar Jementah kira-kira pukul 7 petang.
“Suspek ditahan setelah gagal memberikan keterangan terhadap pemilikan motosikal jenis Yamaha 135LC biru putih yang ditungganginya, hasil pemeriksaan awal juga mendapati motosikal tersebut turut menggunakan beberapa komponen curi yang telah diubah suai.
“Kami sedang melakukan semakan nombor pendaftaran bersama Jabatan Pengangkutan Jalan (JPJ) dan berkerjasama dengan Jabatan Forensik bagi siasatan lanjut,” dalam satu kenyataan di sini, hari ini.
Raub berkata, suspek yang tiada perkerjaan tetap itu juga di tahan reman selama tujuh hari dan didapati memiliki sekurang-kurangnya lima kes lampau berkaitan penyalahgunaan dadah.

Pihak polis turut memohon kerjasama masyarakat setempat untuk sentiasa menyalurkan maklumat bagi memastikan persekitaran perumahan sentiasa dalam keadaan selamat. – K! ONLINE


PM kuarantin kendiri 14 hari
Oleh NOR IDAYU BOSRO

5 Oktober 2020, 6:22 pm
PUTRAJAYA – Perdana Menteri memaklumkan beliau akan menjalani kuarantin kendiri selama 14 hari di kediamannya mengikut nasihat yang diberikan oleh Kementerian Kesihatan selepas dipercayai menjadi kontak rapat Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al Bakri yang disahkan positif Covid-19.
Tan Sri Muhyiddin Yassin dalam satu kenyataan berkata, beliau telah melakukan tiga ujian pengesanan Covid-19 dalam tempoh tiga minggu lalu iaitu pada 22, 26 dan 29 September dan didapati negatif.
Beliau berkata, sebagai langkah berjaga-jaga, saya juga melakukan ujian saringan pengesanan Covid-19 setiap dua minggu sejak bulan April dan kesemua ujian pengesanan itu telah disahkan negatif.
” Hal ini bagaimanapun tidak akan mengganggu urusan kerajaan.
“Saya akan terus bekerja dari rumah dan menggunakan sidang video bagi mesyuarat yang perlu saya pengerusikan,” katanya di sini hari ini. – K! ONLINE


3 ahli sindiket godam akaun bank syarikat dipenjara
Oleh MOHD SHARKAWI LONDING

5 Oktober 2020, 5:58 pm
JOHOR BAHRU – Tiga ahli sindiket mengaku bersalah di Mahkamah Majistret di sini, hari ini atas pertuduhan menggodam akaun bank sebuah syarikat menjual peralatan dapur dan mengalihkan wang berjumlah RM727,000 milik syarikat berkenaan, Ogos lalu.
Tertuduh, M. Sasilah, 29, S. Karthik, 27, dan N. Mageswaran, 29, membuat pengakuan berkenaan selepas pertuduhan dibacakan di hadapan Majistret R. Salini.
Sasilah, Karthik dan Mageswaran, masing-masing dituduh dengan curangnya mengalih harta milik sebuah syarikat peralatan dapur berjumlah RM150,000, RM270,000 dan RM307,000 yang dimasukkan ke akaun bank setiap tertuduh secara berasingan, pada 4 Ogos 2020.
Kesemua mereka dituduh mengikut Seksyen 424 Kanun Keseksaan yang memperuntukkan hukuman penjara maksimum
Kes dikendalikan Timbalan Pendakwa Raya, Chan Choon Yew manakala tertuduh tidak diwakili peguam.
Terdahulu, Choon Yew memohon mahkamah menjatuhkan hukuman berat ke atas tertuduh sebagai pengajaran selain kerugian ditanggung syarikat peralatan dapur kehilangan wang syarikat terbabit.

Sasilah ketika memohon hukuman ringan berkata, beliau yang bekerja sebagai tukang masak mempunyai enam anak dengan yang bongsu berumur setahun masih menyusu badan selain suaminya tidak bekerja.
Karthik dan Mageswaran, turut memohon hukuman ringan kerana masing-masing terpaksa menanggung keluarga mereka.
Majistret kemudian memerintahkan Sasilah, Karthik dan Mageswaran dihukum penjara masing-masing dua, empat dan lima bulan daripada tarikh penahanan mereka 30 September lalu.
Sasilah yang terkejut atas keputusan mahkamah dilihat menangis teresak-esak manakala Karthik dan Mageswaran dilihat hanya memandang lantai. – K! ONLINE.


Staf Usim diarah kuarantin, bekerja dari rumah
Oleh KOSMO!

5 Oktober 2020, 7:00 pm
Oleh NOR AINNA HAMZAH
SEREMBAN – Pejabat Naib Canselor Universiti Sains Islam Malaysia (USIM) hari ini mengeluarkan notis arahan kuarantin di rumah dan bekerja dari rumah selama 14 hari iaitu dari 6 Oktober hingga 19 Oktober bagi staf universiti yang berhubung rapat secara fizikal (kontak kedua) dengan individu yang telah disahkan positif Covid-19.
Naib Canselor USIM, Profesor Dr Mohamed Ridza Wahiddin berkata, ,staf universiti yang berhubung rapat dengan kontak kedua (menjadi kontak ketiga) juga tertakluk dengan kuarantin di rumah serta dibenarkan untuk bekerja dari rumah.
Menurutnya, kontak kedua merujuk kepada imam, jemaah saf pertama semasa solat Jumaat pada 2 Oktober di Kompleks Islam Tuanku Muhriz (KITM), ahli mesyuarat bersama kontak pertama pukul 2.00 petang pada hari berkenaan dan staf USIM yang hadir dalam Majlis Pelancaran Portal Jom Infaq USIM.
“Pengurusan universiti juga memutuskan semua staf yang bertugas di Pejabat Naib Canselor, Pejabat Timbalan-timbalan Naib Canselor, KITM, Pusat Wakaf dan Zakat (PWZ), Pusat Libatsama Masyarakat dan Jaringan Industri (PLiMJI) terlibat dengan pelaksanaan arahan ini.
“Ruang fizikal seperti Bilik Mesyuarat Lembaga Pengarah Universiti, Bilik Mesyuarat Naib Canselor, KITM serta Ruang Galeri dan Lounge Bangunan Canselori ditutup penggunaannya bermula 6 Oktober hingga 8 Oktober,” katanya dalam satu kenyataan, di sini, tadi.

Mohamed berkata, Bilik Gerakan Covid-19 USIM akan beroperasi 24 jam bagi menyelaras maklumat dan tindakan pencegahan dalam membendung penularan wabak Covid-19.
Menurutnya, untuk pertanyaan lanjut berkaitan Covid-19 boleh menghubungi Bilik Gerakan Covid-19 USIM Pusat Kesihatan Universiti USIM di talian 06-7986121 atau mana-mana Klinik Kesihatan kerajaan yang berdekatan.
“Semua warga USIM juga dinasihatkan untuk memastikan segala prosedur operasi standart (SOP) berkaitan pencegahan penularan wabak Covid-19 sentiasa dipatuhi,” katanya.
Difahamkan Menteri di Jabatan Perdana Menteri (Hal Ehwal Agama), Datuk Dr. Zulkifli Mohamad Al-Bakri yang hari ini sah positf covid ada menghadiri satu majlis di USIM pada 2 Oktober lalu. – K! ONLINE


Tanda pagar “KlusterMenteri” trending di Twitter
Oleh AHMAD SHAHERMAN SHAMSURI

5 Oktober 2020, 6:57 pm
KUALA LUMPUR – Tanda pagar “KlusterMenteri” menjadi trending di laman Twitter hari ini susulan Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri didapati positif Covid-19.
Zulkifli dalam satu kenyataan hari ini berkata, beliau disahkan positif dijangkiti virus berkenaan oleh Kementerian Kesihatan (KKM) dan kini sedang menjalani rawatan.
Beliau juga menyeru orang ramai yang menghadiri majlis yang membabitkan kehadirannya dari 24 September hingga 4 Oktober supaya menjalani pemeriksaan saringan Covid-19 di klinik kesihatan dengan segera.
Setakat pukul 6.30 petang tadi, tanda pagar berkenaan telah mendapat lebih 5,000 ciapan.
Rata-rata netizen yang terkejut dengan perkhabaran itu dan kerisauan mereka tentang wujudnya kluster menteri menjadi kenyataan.
Selain itu, netizen turut mendoakan agar Zulkifli selamat menjalani rawatan dan diberikan kesembuhan secepat mungkin.

Ciapan daripada seorang pengguna twitter dengan nama panggilan Typical Malaysian mendapat ulang ciap paling tinggi iaitu 1,564 kali dengan 1,637 tanda suka.
Ciapan itu berbunyi “Menteri pertama yang disahkan positif Covid-19.#KlusterMenteri benar wujud.
Turut meninggalkan ciapan di laman Twitter seorang lagi netizen yang dikenali sebagai E-man.
“Semoga Datuk sentiasa dibawah lindungan dan rahmat Allah. Saya sekeluarga sentiasa mendoakan kesihatan Datuk,” ciapannya. – K! ONLINE


MADA jamin bekalan benih padi mencukupi
Oleh NORLIDA AKMAR IDROS

5 Oktober 2020, 6:28 pm
ALOR SETAR – Lembaga Kemajuan Pertanian Muda (MADA) memberi jaminan bekalan benih padi yang diperlukan pesawah untuk proses penanaman padi bagi kawasan seluas 100,685 hektar di kawasan Muda bagi musim 2/2020 bermula bulan lalu adalah mencukupi.
Pengerusinya, Ahmad Tarmizi Sulaiman berkata, tiga pengeluar utama berupaya membekalkan sebanyak 14,517 metrik tan benih padi sah dan jumlah itu melebihi keperluan bagi kegunaan musim ini iaitu sebanyak 14,096 metrik tan.
“Kita telah mengarahkan semua Pertubuhan Peladang Kawasan (PPK) MADA membuat pesanan awal stok benih padi sah daripada pengeluar,” katanya dalam satu kenyataan di sini hari ini.
Kata beliau, PPK MADA telah membuat pesanan sebanyak 2,452.86 metrik tan benih padi sah atau 17.4 peratus daripada keperluan di kawasan Muda.
“Majoriti daripada pesanan yang dibuat oleh PPK MADA adalah daripada MADACorp manakala bakinya daripada pengeluar lain.
“PPK MADA pada setiap musim akan sentiasa cuba meningkatkan pesanan stok benih padi sah, namun pengeluar mengutamakan edaran kepada ejen lantikan mereka,” ujarnya.

Menurutnya, pegawai MADA di lapangan akan mengadakan kempen secara berterusan termasuk mengenai penggunaan benih padi sah termasuk pengesyoran penggunaan varieti tempatan selain MR 297 yang berhasil tinggi.
Ahmad Tarmizi pada masa sama menggesa pengeluar padi menjalankan tanggungjawab dengan memastikan peladang mendapat bekalan benih padi sah pada harga munasabah selain mengutamakan PPK MADA sebagai pengedar.
“Kita juga menggesa Kementerian Pertanian dan Industri Makanan supaya mengambil tindakan keras kepada pengeluar benih padi sah yang gagal memenuhi kontrak serta kepada ejen yang memanipulasi harga,” tambahnya. – K! ONLINE


Polis cari Selvamani bantu kes dadah
Oleh NUR HUDA MUSA

5 Oktober 2020, 6:02 pm
KUALA LUMPUR – Polis sedang mengesan seorang individu bagi membantu siasatan kes dadah di Ibu Pejabat Polis Daerah (IPD) Cheras.
Ibu Pejabat Polis Kontinjen (IPK) Kuala Lumpur dalam kenyataan hari ini memaklumkan individu terbabit dikesan bagi membantu siasatan mengikut Seksyen 39B Akta Dadah Berbahaya 1952.
“Individu yang dikesan ialah K.Selvamani berusia 50 tahun dengan alamat terakhir di Projek Perumahan Rakyat (PPR) Salak Selatan Cheras.
“Orang ramai yang mempunyai sebarang maklumat boleh menghubungi Pegawai Penyiasat Narkotik, IPD Cheras, Inspektor R.Kalidasan di talian 011-16367407,” katanya.
Selain itu, orang ramai juga boleh menghubungi Hotline Polis Kuala Lumpur di talian 03-21159999 atau mana-mana balai polis yang berhampiran. – K! ONLINE


KPT disaran jadikan IPTS di negeri sebagai pusat pengajian sementara
Oleh KOSMO!

5 Oktober 2020, 6:37 pm
Oleh ASLIZA MUSA
IPOH – Kementerian Pengajian Tinggi (KPT) disaran menjadikan Institusi Pengajian Tinggi Swasta (IPTS) yang ada di negeri sebagai pusat pengajian sementara untuk pelajar.
Exco Persatuan Kebangsaan IPTS Bumiputera Malaysia, Tina Tajuddin berkata, cadangan tersebut merupakan usaha dalam memastikan pengajian pelajar di Institusi Pengajian Tinggi Awam (IPTA) diteruskan meskipun berdepan dengan tempoh panjang penularan wabak Covid-19.
Katanya, inisiatif itu memerlukan usahasama strategik daripada IPTA dan IPTS serta disokong penuh KPT dalam memberi pendidikan terbaik kepada pelajar.
“Kita bukan hanya bercakap soal Covid-19 sahaja sebaliknya isu pelajar-pelajar untuk mendapatkan pendidikan. Sekarang, ramai pelajar yang pengajian ditangguhkan sedangkan kita telah berada di hujung tahun di mana ada yang tidak mula pun lagi pembelajaran.
“Sekarang tidak timbul pelajar universiti awam atau swasta sebaliknya kita bercakap tentang masa depan negara. Apa akan terjadi sekiranya kebanyakan pelajar tidak menyambung pengajian.

“Mungkin akan ada timbul masalah lain seperti psikologi apabila tidak lagi berminat untuk belajar setelah diminta balik (menangguhkan pengajian),” katanya dalam sidang akhbar di Taj International College di sini hari ini.
Tina berkata, isu tersebut perlu dipandang serius kerana akan memberi kesan bukan sahaja kepada pelajar malah sektor pendidikan negara.
Oleh itu katanya, cadangan memanfaatkan kemudahan di 400 IPTS seluruh negara sebagai pusat pengajian sementara itu perlu dipertimbangkan kerana ia merupakan alternatif lain selain belajar secara dalam talian.
“Memang ada cadangan mengenai pembelajaran secara dalam talian namun tidak semua institusi bersedia menjalankan model pembelajaran itu malah pelajar baharu juga ada yang tidak bersedia.
“Walaupun kita mementingkan pembelajaran norma baharu iaitu secara dalam talian namun sokongan itu perlu ada. Jadi, apabila ada kerjasama antara IPTA dan IPTS, apa juga isu yang timbul boleh diatasi,” katanya. – K! ONLINE


Adik pukul kakak kerana berebut telefon bimbit
Oleh KOSMO!

5 Oktober 2020, 5:37 pm
Oleh NIK NUR IZZATUL HAZWANI NIK ADNAN
KEMAMAN – Gara-gara berebut telefon bimbit, seorang pekerja am tergamak membelasah kakaknya di Kampung Pengkalan Cicar, Bukit Kuang di sini pada kelmarin.
Dalam kejadian pada pukul 11 pagi itu, remaja perempuan berusia 18 tahun yang juga bekerja sebagai pekerja am di sebuah hospital cedera di bahagian tangan selepas dipukul adik lelakinya.
Ketua Polis Daerah Kemaman, Superintendan Hanyan Ramlan berkata, kejadian berpunca selepas mangsa meminta semula telefon bimbitnya yang telah dipinjamkan sebelum ini.
“Suspek yang merupakan remaja lelaki berusia 17 tahun berang dengan permintaan kakaknya itu sebelum didakwa bertindak ganas memukul mangsa dengan menggunakan topi keledar dan kasut keselamatan.
“Serangan itu menyebabkan remaja perempuan tersebut mengalami kecederaan di bahagian tangan,” katanya ketika dihubungi Kosmo! di sini hari ini.

Hanyan berkata, mangsa yang bimbang keselamatannya telah membuat laporan di balai polis berhampiran.
Beliau berkata, adik mangsa telah ditahan untuk membantu siasatan mengikut Seksyen 324 Kanun Keseksaan tidak lama kemudian. – K! ONLINE


KP Kesihatan sahkan ada kes positif babitkan VIP
Oleh NOR IDAYU BOSRO

5 Oktober 2020, 5:18 pm
PUTRAJAYA – Seorang individu yang telah menghadiri satu mesyuarat di Jabatan Perdana Menteri di Bangunan Perdana Putra di sini pada Sabtu lalu disahkan postif Covid-19.
Ketua Pengarah Kesihatan, Tan Sri Dr. Noor Hisham Abdullah berkata, beliau yang tidak bergejala pada hari terbabit kini dimasukkan ke hospital untuk pengasingan, pemerhatian dan rawatan mengikut protokol sedia ada bagi kes disahkan positif Covid-19.
Beliau berkata, pengesanan dan siasatan kontak kepada individu sedang dijalankan termasuk saringan gejala dan pengambilan calitan bagi pengesanan jangkitan Covid-19.
“Kontak rapat yang telah dikenal pasti telah diberikan Surat Perintah Pengawasan Dan Pemerhatian Di Rumah (HSO) selama 14 hari dari tarikh akhir pendedahan (kontak),” katanya dalam satu kenyataan di sini hari ini.
Pada hari Sabtu lalu, satu mesyuarat khas Majlis Keselamatan Negara berkenaan Covid-19 dibuat di Bangunan Perdana Putra di sini dengan dipengerusikan oleh Perdana Menteri, Tan Sri Muhyiddin Yassin.
Mesyuarat itu antaranya dihadiri oleh Menteri Kanan (Keselamatan), Datuk Seri Ismail Sabri Yaakob; Menteri Kanan Perdagangan Antarabangsa dan Industri Datuk Seri, Mohamed Azmin Ali; Menteri Kanan Kerja Raya Datuk Seri Fadillah Yusof; Menteri Kanan Pendidikan, Dr Radzi Jidin, menteri-menteri berkaitan. – K! ONLINE


Wanita, bayi setahun selamat rumah terbakar
Oleh KOSMO!

5 Oktober 2020, 5:23 pm
Oleh MASTURAH SURADI
KOTA TINGGI – Seorang wanita bersama bayi berusia setahun berjaya menyelamatkan diri selepas rumah mereka dijilat api dalam kejadian kebakaran di Felda Air Tawar 2 di sini pagi tadi.
Ketua Balai Bomba Penyelamat (BBP) Kota Tinggi, Azman Jantan berkata, pihaknya menerima panggilan kejadian itu pada pukul 10.30 pagi sebelum bergegas ke lokasi bersama 17 anggota termasuk anggota bantuan dari BBP Penawar.
Jelasnya kejadian itu disedari selepas wanita berkenaan mendengar letupan kecil dari dalam sebuah bilik.
“Ketika kejadian hanya terdapat dua orang sahaja di dalam rumah tersebut iaitu seorang wanita dan bayinya berusia lebih kurang setahun.
“Ketika sedang berehat didalam rumah mangsa telah mendengar letupan dan melihat terdapat asap keluar daripada bilik diikuti api yang mulai membakar bilik berkenaan. Sebaik melihat keadaan itu, mangsa terus membawa anaknya keluar lari dari rumah dan terus menghubungi talian kecemasan 999,” katanya dalam satu kenyataan hari ini.

Katanya kebakaran itu telah menyebabkan ruangan bilik tidur itu terbakar hampir keseluruhannya.
Jelasnya tiada kemalangan jiwa dilaporkan manakala pihaknya masih menjalankan siasatan untuk mengenal pasti punca kebakaran dan anggaran kerugian. – K! ONLINE


Ku Nan bayar pada LHDN RM40.3 juta
Oleh NUZULSHAM SHAMSUDDIN

5 Oktober 2020, 5:14 pm
KUALA LUMPUR – Bekas Menteri Wilayah Persekutuan, Datuk Seri Tengku Adnan Tengku Mansor akan membayar cukai pendapatan sebanyak RM40,358,336 kepada Lembaga Hasil Dalam Negeri (LHDN) selepas kedua-dua pihak bersetuju menyelesaikan kes saman itu secara baik di Mahkamah Tinggi di sini pada 23 September lalu.
Melalui draf perintah persetujuan yang diperoleh daripada carian sistem mahkamah hari ini, Kerajaan Malaysia melalui LHDN bersetuju untuk meminda notis-notis taksiran tambahan Tengku Adnan atau Ku Nan selaku defendan bagi tahun taksiran 2012, 2013, 2014, 2015, 2016 dan 2017 yang kesemuanya bertarikh 15 Mac 2019.
“Jumlah cukai tambahan yang dipinda adalah berjumlah RM40,358,336.61 termasuk penati-penalti yang membentuk jumlah penyelesaian cukai dan penyelesaian itu dianggap sebagai penyelesaian komposit yang dibuat di bawah Seksyen 96A Akta Cukai Pendapatan 1967,” kata perintah persetujuan itu.
Sebelum ini LHDN, dalam tuntutannya menuntut  Ahli Parlimen Putrajaya itu membayar cukai pendapatan bersama kenaikan 10 peratus yang masih terhutang yang kesemuanya berjumlah RM57,167,069.35
Perintah persetujuan itu turut menyatakan pihak-pihak akan membincangkan dalam tempoh 45 hari dari tarikh perintah persetujuan  mengenai cara pembayaran.
“Sekiranya pihak-pihak gagal mencapai kesepakatan mengenai cara pembayaran, penyelesaian ini akan dibayar sebelum 31 Disember 2020.

“Plaintif (Kerajaan Malaysia) dan Tengku Adnan dengan ini menarik balik semua permohonan-permohonan interlokutari yang dibuat di bawah prosiding sivil ini dan tidak akan ada perintah mengenai kos,” menurut perintah persetujuan berkenaan.
Draf perintah persetujuan bertarikh 23 September lalu itu turut ditandatangani oleh wakil peguamcara daripada pihak plaintif dan defendan serta ditandatangani oleh Penolong Kanan Pendaftar Mahkamah Tinggi di sini.
Terdahulu pada 23 September lalu, selepas prosiding, terma-terma perjanjian dan jumlah yang perlu dibayar tidak didedahkan kepada pihak media.
Kerajaan Malaysia melalui LHDN selaku plaintif memfailkan saman itu pada 24 Julai 2019, selepas mendakwa Tengku Adnan selaku defendan masih terhutang bagi cukai pendapatan untuk tahun taksiran 2012 sehingga tahun taksiran 2017 seperti yang dinyatakan melalui Notis Taksiran bertarikh 15 Mac 2019.
Berdasarkan penyataan tuntutan, LHDN mendakwa, oleh kerana Tengku Adnan gagal membayar jumlah cukai pendapatan itu dalam tempoh 30 harı dari tarikh penyampaian Notis Taksiran yang ditetapkan di bawah Seksyen 103 Akta Cukai Pendapatan 1967, maka kenaikan cukai 10 peratus sudah dikenakan.
Plaintif berkata defendan masih gagal menjelaskan keseluruhan cukai pendapatan bersama kenaikan 10 peratus yang masih terhutang itu dalam tempoh 60 hari, menjadikan kenaikan cukai sebanyak lima peratus lagi dikenakan terhadap defendan.
Ia mendakwa sehingga kini defendan masih gagal membayar jumlah cukai pendapatan yang masih terhutang termasuk dengan kenaikan yang kesemuanya berjumlah RM57,167,069.35.
Jumlah itu ialah RM64,444.38 (2012); RM6,614,861.59 (2013); RM8,887,576.69 (2014); RM9,198,523.67 (2015); RM5,520,818.05 (2016); dan RM26,880,844.97 (2017).
Oleh itu, plaintif menuntut daripada defendan jumlah RM57,167,069.35, faedah atas jumlah RM57,167,069.35 pada kadar lima peratus setahun dari tarikh penghakiman sehingga tarikh realisasi, kos dan lain-lain relif yang disifatkan sesuai oleh mahkamah. – K! ONLINE


Dr. Zulkifli sah kena Covid-19
Oleh KOSMO!

5 Oktober 2020, 5:02 pm
Tangkap layar ciapan Dr. Zulkifli sebentar tadi.
KUALA LUMPUR – Menteri di Jabatan Perdana Menteri (Hal Ehwal Agama), Datuk Seri Dr. Zulkifli Mohamad Al-Bakri disahkan positif Covid-19.
Melalui ciapan di laman sosial Twitternya sebentar tadi, beliau menyatakan kini sedang menjalani rawatan seperti diarahkan Kementerian Kesihatan dan kesihatannya adalah baik.
“Saya seru orang ramai yang hadir majlis yang melibatkan kehadiran saya dari 24 September hingga 4 Oktober agar menjalani pemeriksaan saringan Covid-19 dengan segera,” tulisnya.
Beliau mendoakan semoga Allah SWT sembuhkan dan selamatkan rakyat Malaysia  daripada Covid-19. – K! ONLINE


Sindiket pinjaman wang berlesen tumpas
Oleh KOSMO!

5 Oktober 2020, 4:56 pm
Oleh ISWAN SHAFIQ ISA
SEBERANG PERAI – Polis berjaya menumpaskan satu sindiket pinjaman wang berlesen yang aktif di sekitar daerah Seberang Perai Utara (SPU) susulan tertangkapnya tiga orang suspek termasuk seorang wanita warga Laos, Jumaat lalu.
Ketua Polis Daerah SPU, Asisten Komisioner Noorzainy Mohd. Noor berkata, penangkapan ketiga-tiga suspek berusia dalam lingkungan 24 hingga 30 tahun itu turut membawa kepada penemuan barang kes dalam serbuan yang dijalankan di sebuah kondominium di Jalan Raja Uda, Butterworth itu.
Katanya, hasil pemeriksaan di kondominium itu menjumpai sejumlah 1,141 keping kad mesin pengeluaran wang automatik (ATM) dan kad debit daripada pelbagai bank serta wang tunai yang keseluruhannya berjumlah RM140,565 dipercayai hasil daripada kegiatan berkenaan.
“Turut dirampas dalam serbuan itu ialah sebuah beg berjenama Fila, lebih 80 keping resit bank, tujuh keping sampul surat yang mengandungi maklumat peminjam serta dua keping salinan lesen pemberi pinjaman wang.
“Selain itu, dua mesin kira wang kertas, empat buah telefon bimbit, sebuah mangga kunci serta serangkai anak kunci turut dirampas dalam serbuan yang sama,” katanya pada sidang akhbar di sini hari ini.

Noorzainy memberitahu, siasatan lanjut mendapati, kesemua 1,141 keping kad yang dirampas itu milik pelanggan mereka yang diletakkan sebagai cagaran untuk meminjam wang.
“Polis percaya modus operandi yang digunakan sindiket ini ialah, mereka akan mengeluarkan wang gaji yang diterima pelanggan mereka setiap bulan menerusi kad yang dipegang itu untuk membayar pinjaman yang dibuat,” katanya.
Jelas Noorzainy, siasatan awal mendapati, kegiatan tersebut telah berjalan sejak Februari lalu dan disyaki beroperasi tanpa lesen yang sah.
Justeru, beliau meminta pelanggan atau mangsa sindiket berkenaan tampil membuat laporan polis dengan segera bagi melancarkan siasatan.
“Ketika ini juga, ketiga-tiga suspek telah direman sehingga Rabu ini untuk siasatan lanjut dan kes disiasat di bawah Seksyen 5(2) Akta Pemberi Pinjam Wang (APPW) 1951 kerana menjalankan aktiviti perniagaan pemberi pinjaman wang tanpa lesen,” katanya. – K! ONLINE


Kenyataan tuntut permohonan maaf adalah palsu – polis
Oleh KOSMO!

5 Oktober 2020, 5:21 pm
Oleh ISWAN SHAFIQ ISA
SEBERANG PERAI – Polis hari ini mengesahkan bahawa kenyataan media yang kononnya dibuat oleh Persatuan Ibu Bapa dan Guru (PIBG) Sekolah Kebangsaan (SK) Permatang Janggus berhubung satu permohonan maaf yang kemudian ditularkan di media sosial adalah palsu semata-mata.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, pengerusi PIBG sekolah itu juga telah tampil membuat laporan polis bagi menafikan kenyataan terbabit untuk membersihkan nama baik sekolah mereka.
“Justeru, kita akan siasat kes ini di bawah Seksyen 500 Kanun Keseksan kerana mengeluarkan kenyataan berbaur fitnah.
“Pada masa yang sama, kes ini juga akan disiasat di bawah Seksyen 233 Akta Komunikasi dan Multimedia 1998 kerana menyalahgunakan media sosial dan perkhidmatan komunikasi,” katanya kepada pemberita, hari ini.
Sebelum ini, tular satu kenyataan yang kononnya dibuat oleh PIBG sekolah tersebut bahawa mereka menuntut Exco Kerajaan Negeri Kedah memohon maaf kepada semua guru dan ibu bapa murid sekolah terbabit kerana sikap tidak bertanggungjawab salah seorang Exco tersebut telah menyebabkan hampir 600 guru dan murid mengalami masalah.

Hal ini demikian kerana, isterinya yang juga seorang guru di sekolah itu telah disahkan positif Covid-19 hingga menyebabkan satu ujian pengesanan pandemik tersebut dibuat secara besar-besaran di sekolah berkenaan baru-baru ini. – K! ONLINE


Hampir 1,000 ingkar PKPP
Oleh KOSMO!

5 Oktober 2020, 4:45 pm
Oleh MOHD. HUSNI MOHD. NOOR
PUTRAJAYA – Sebanyak 979 individu ditahan atas kesalahan ingkar arahan Perintah Kawalan Pergerakan Pemulihan (PKPP) semalam dengan 944 daripadanya dikompaun iaitu jumlah tertinggi sejak perintah itu dilaksanakan 10 Jun lalu.
Menteri Kanan (Keselamatan), Datuk Seri Ismail Sabri Yaakob berkata, kesalahan paling tinggi adalah penjarakan fizikal membabitkan 516 tangkapan diikuti gagal menyediakan peralatan atau rekod butiran diri (277) dan tidak memakai pelitup muka (163).
Beliau berkata, kesalahan lain termasuklah premis beroperasi lebih masa (10), aktiviti dalam kelab malam (tujuh), premis beroperasi tanpa lesen (dua), langgar perintah kuarantin (dua) dan masing-masing satu kesalahan enggan membuat saringan Covid-19 dan keluar kawasan PKPDB tanpa kebenaran.
“Selain itu, seramai 48 pendatang tanpa izin (PATI), dua tekong dan enpat penyeludup ditahan dalam Operasi Benteng selain turut dirampas adalah tujuh kenderaan darat,” katanya di sini hari ini.
Dalam pada itu, katanya, seramai 38,321 individu telah pulang ke tanah air melalui pintu masuk sempadan negara sejak 24 Julai hingga 4 Oktober lalu.

“Daripada jumlah itu, seramai 8,698 individu sedang menjalani proses kuarantin wajib manakala 106 dihantar ke hospital untuk rawatan.
“Seramai 29,517 individu telah didiscaj dan dibenarkan pulang,” katanya.
Sementara itu, Ismail Sabri berkata, sebanyak 13 operasi sanitasi awam dilakukan semalam meliputi dua zon merah, dua zon kuning dan enam zon hijau yang membabitkan lima buah negeri dengan empat di Kedah, Pulau Pinang (4), Sabah (3), Sarawak (1) dan Terengganu (1). – K! ONLINE.


432 kes tertinggi direkodkan
Oleh KOSMO!

5 Oktober 2020, 5:49 pm
Oleh SITI A’ISYAH SUKAIMI
PUTRAJAYA – Kes Covid-19 hari ini adalah tertinggi sejak wabak tersebut melanda negara dengan 432 kes dilaporkan menjadikan jumlah kes positif 12,813 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, 429 kes adalah penularan tempatan membabitkan 409 warga Malaysia dan 20 warga asing.
“Tiga lagi adalah kes import membabitkan dua warga Malaysia dan seorang warga asing,” katanya dalam satu kenyataan di Twitter di sini hari ini.
Beliau berkata, sebanyak 32 kes masih dirawat di Unit Rawatan Rapi dengan lapan kes memerlukan bantuan pernafasan serta tiada kes kematian dilaporkan hari ini dan jumlah itu kekal 137 kes. – K! ONLINE


Bahan buangan dan sebatian organik punca pencemaran air
5 Oktober 2020, 5:16 pm
KUALA LUMPUR – Bahan buangan dan sebatian organik tersisa dikenal pasti sebagai punca utama pencemaran air yang menjejaskan operasi Lori Rawatan Air (LRA) Sungai Semenyih sejak semalam.
Menteri Alam Sekitar dan Air, Datuk Seri Tuan Ibrahim Tuan Man berkata, punca itu dikenal pasti selepas sejumlah bahan buangan dan sebatian organik dijumpai di kawasan belukar di Jalan Emas, Kawasan Perindustrian Nilai, Negeri Sembilan.
“Berdasarkan sisa buangan bau busuk hampir sama dengan bau yang menjadi punca LRA Sungai Semenyih henti tugas semalam,” katanya dalam hantar di laman Facebook rasminya hari ini.
Sementara itu, Kementerian Alam Sekitar dan Air (KASA) dalam satu kenyataan berkata, sisa buangan haram yang berbau busuk itu disyaki diuruskan oleh syarikat tidak berdaftar.
Katanya, sampel tanah sudah dihantar ke Jabatan Kimia Malaysia manakala Majlis Bandaraya Seremban dan Perbadanan Pengurusan Sisa Pepejal dan Pembersihan Awam (SWCorp) membersihkan sisa pukal di lokasi tersebut hari ini.
“Siasatan polis, Suruhanjaya Perkhidmatan Air Negara dan Jabatan Alam Sekitar akan merujuk kepada penemuan di kawasan itu sebagai sumber sekunder.

“Pengurusan Air Selangor masih belum dapat memulihkan bekalan kerana kesan bau yang masih kuat iaitu tujuh hingga lapan ton,” katanya.
Tambahnya, pihak terbabit sedang berusaha untuk memulihkan bekalan secepat mungkin apabila kesan bau dapat dikurangkan kepada sifar ton.
Kenyataan itu turut menyebut kawasan pembuangan sisa organik terbabit dikawal rapi oleh JAS dan polis. – K! ONLINE


Tahniah sayang, saya bangga dengan awak – Sheryl bangga Azzam menang
Oleh MOHD. HAIKAL ISA

5 Oktober 2020, 4:06 pm
KUALA LUMPUR – Bekas peserta Big Stage edisi tahun lalu, Sheryl Shazwanie semakin terbuka mendedahkan hubungan cintanya dengan Juara Big Stage 2020, Azzam Sham.
Sheryl atau nama lengkapnya, Sheryl Shazwanie Shamsulbahri, 23, berkongsi satu ciapan menerusi Twitter selepas Azzam dinobatkan sebagai juara program realiti tersebut malam tadi.

Sheryl dan Azzam sebelum ini pernah berduet menerusi lagu berjudul Jika Ini Takdirnya.
“Tahniah sayang @AzzamShanm. You truly deserve it & I’ve always been proud of you (Awak sememangnya layak menang dan saya selalu bangga dengan awak,” ciap Sheryl yang cukup dikenali menerusi lagu berjudul Perasaan.
Dalam ciapan tersebut, Sheryl turut berkongsi dua keping gambar mesra bersama Azzam.
Sheryl dan Azzam yang masing-masing bernaung bawah syarikat pengurusan sama, Rusa Music dan pernah muncul dengan single duet berjudul Jika Ini Takdirnya.
Dalam temu bual bersama Kosmo! sebelum ini, mereka pernah mendedahkan mempunyai hubungan istimewa namun kerana usia yang masih terlalu muda, mereka mahu fokus terhadap perancangan kerjaya terlebih dahulu. – K! ONLINE


LRA ditutup demi keselamatan awam
Oleh KOSMO!

5 Oktober 2020, 4:40 pm
Oleh MOHD. HUSNI MOHD. NOOR
PUTRAJAYA – Penutupan loji rawatan air (LRA) setiap kali berlakunya pencemaran bukan dilakukan sesuka hati sebaliknya ia bagi mengurangkan risiko kesihatan kepada orang awam.
Ketua Setiausaha, Kementerian Sumber Air dan Alam Sekitar, Datuk Seri Zaini Ujang berkata,
penutupan itu dibuat kerana LRA hanya dibenarkan merawat air mentah yang rendah tahap bahan cemarnya bagi mengurangkan risiko kesihatan awam.
Beliau berkata, jika tahap pencemaran yang dilepaskan dari kilang, loji rawatan kumbahan, kandang ternakan dan premis perniagaan tinggi kandungan bahan cemarnya maka, muka sauk (water intake) untuk pengambilan air mentah terpaksa ditutup.
“Membasuh kilang, loji, bengkel, kandang ternakan dan premis perniagaan boleh mencemarkan sumber air sungai, tasik dan empangan jika tidak ada kemudahan rawatan air sisa di premis tersebut.
“Maknanya apa sahaja kotoran, najis, bahan kimia dan lain-lain akan terus disalurkan ke longkang dan dari longkang akan masuk ke anak sungai dan sungai utama tanpa sebarang rawatan intensif,” katanya menerusi perkongsian di laman Facebooknya, hari ini.

Katanya, kebanyakan premis di kawasan perumahan yang menghasilkan air basuhan dari bilik air, dapur serta tandas telah disambung dengan sistem pembetungan berpusat yang dikendalikan oleh syarikat Indah Water Konsortium (IWK).
Zaini berkata, pembetungan berpusat dilengkapi dengan loji rawatan kumbahan yang bertujuan untuk mengurangkan tahap pencemaran sebelum kumbahan terawat dilepaskan ke sungai atau laut.
Menjawab samada teknologi rawatan LRA boleh ditambahbaik untuk membolehkan sungai atau air bawah tanah tercemar dijadikan sumber air mentah, Zaini berkata, ia boleh dilaksanakan tetapi kos pembinaan dan operasi akan meningkat dan risiko kesihatan awam akan juga meningkat.
Justeru, katanya, setiap orang awam perlu memastikan semua premis perumahan, kilang, loji, kandang ternakan dan premis perniagaan mempunyai kemudahan rawatan air sisa atau kumbahan.
“Sebagai pengguna, kita pastikan kumbahan dari rumah kita disalurkan kepada sistem pembetungan berpusat yang dikendalikan oleh IWK.
“Jika menggunakan tangki septik, kita pastikan tangki dikosongkan sekurang-kurangnya sekali setiap dua tahun,” katanya. – K! ONLINE


Denda RM8,000 sembur kera
Oleh KOSMO!

5 Oktober 2020, 4:06 pm
Oleh MOHAMAD FAIZAL HASHIM
JOHOR BAHRU – Tindakan seorang warga emas lelaki yang menyembur cat pada seekor kera membawa padah apabila dia didenda RM8,000 oleh Mahkamah Sesyen, di sini semalam.
Tertuduh, Sanusi Bajuri, 67, mengaku bersalah sejurus pertubuhan dibacakan oleh jurubahasa mahkamah.
Sanusi dituduh melakukan kesalahan tersebut kira-kira pukul 4.40 petang di sebuah premis di alamat Kampung Sri Bunian, Batu 33, Jalan Johor, Pontian, 1 April lalu.
Mahkamah menjatuhkan hukuman denda sebanyak RM8,000 atau tiga bulan penjara jika gagal membayar atas kesalahan dengan sengaja menyebabkan kesakitan terhadap seekor kera (Macaca fascicularis) iaitu hidupan liar yang dilindungi di bawah Jadual Pertama Akta Pemuliharaan Hidupan Liar 2010 [Akta 716].
Kesalahan yang dilakukan adalah di bawah Seksyen 86(1)(f) yang boleh dikenakan penalti tidak kurang daripada RM5,000 dan tidak lebih daripada RM50,000 atau dipenjarakan selama tempoh tidak melebihi setahun atau kedua-duanya.

Kes ini pernah menjadi tular di Facebook apabila tersebarnya video seorang individu telah mengecat seekor kera di dalam sangkar.
Seorang pengguna Facebook yang menggunakan nama Aniz Aniza memuat naik gambar seorang kera yang kepalanya disembur cat hijau manakala badannya disembur cat merah yang terkurung dalam sangkar besi.
Setelah tindakan tersebut dikecam teruk oleh netizen, Aniz Aniza mempertahankan dirinya dengan menjelaskan perbuatan itu adalah cara bagi menghalau kera di kampung. -K! ONLINE


Risiko pelajar IPT kena Covid-19 lebih besar
Oleh KOSMO!

5 Oktober 2020, 3:56 pm
Oleh ASLIZA MUSA
IPOH – Orang ramai diminta agar tidak menyamakan keputusan menangguhan kemasukan pelajar baharu di semua institusi pendidikan tinggi (IPT) ekoran peningkatan kes Covid-19 dengan sesi pembelajaran yang diteruskan di sekolah-sekolah.
Exco Persatuan Kebangsaan Institusi Pengajian Tinggi Swasta (IPTS) Bumiputera Malaysia, Tina Tajuddin berkata, ini kerana keputusan berkenaan adalah berbeza dari segi situasi mahupun jumlah pelajar terlibat.
Katanya, walaupun keputusan itu mendapat reaksi pelbagai namun ia dilihat sebagai pendekatan proaktif mengurangkan penularan wabak itu dalam komuniti.
“Pada dasarnya, kita melihat bagaimana jika jumlah (pelajar) tidak terkawal, walaupun kita tahu mereka ini adalah orang yang matang, mampu menjaga diri dan tahu prosedur operasi standard (SOP).
“Namun, kebarangkali risiko dijangkiti itu tinggi kerana jumlah pelajar yang ramai, jauh lebih besar daripada pelajar sekolah. Ini risiko yang kita tidak mahu ambil,” katanya dalam sidang akhbar di Taj International College di sini hari ini.

Mengulas lanjut beliau berkata, peningkatan kes Covid-19 di dalam penjara (tahanan) patut dijadikan contoh di mana ia boleh terjadi dalam kalangan pelajar IPT sekiranya kemasukan bagi sesi Oktober diteruskan.
“Kalau kita lihat jumlah dijangkiti Covid-19 yang paling tinggi berada dalam keadaan ramai dan tertutup seperti penjara. Kes ini boleh disamakan dengan situasi yang bakal terjadi sekiranya tiada tindakan proaktif diambil,” katanya. – K! ONLINE


BPH kenal pasti 17 kereta dan 50 motosikal tersadai
Oleh KOSMO!

5 Oktober 2020, 3:02 pm
Oleh SUBKHI SUDARJI
PUTRAJAYA – Perbadanan Putrajaya (PPj) berjaya melupuskan sebanyak 80 unit kereta buruk yang tersadai di kuarters perumahan kerajaan di sini awal tahun ini hasil operasi sepanjang tahun 2019.
Sehubungan itu, Bahagian Pengurusan Hartanah (BPH) Jabatan Perdana Menteri (JPM) mengenal pasti 17 kereta dan 50 motosikal tersadai, yang akan dikeluarkan dari kuarters kerajaan di sini dalam Operasi Pengalihan Kenderaan Tersadai (Ops Alih) dalam tempoh dua bulan ini.
Timbalan Ketua Setiausaha Kanan JPM, Datuk Mohd Sallehhuddin Hassan berkata, kesemua kenderaan tersebut akan dialihkan ke Depoh Kenderaan Tersadai Perbadanan Putrajaya (PPj), Presint 20, dan akan dilupuskan selepas enam bulan sekiranya tiada tuntutan dibuat oleh pemilik kenderaan.
“Kereta mereka akan disita mengikut Seksyen 46 Akta Jalan Parit dan Bangunan dan pemilik akan dikenakan upah alih RM150 selain caj simpanan RM10 sehari di Depoh Kenderaan Tersadai PPj di Presint 20,” katanya.
Beliau berkata demikian kepada pemberita pada Program Pengalihan Kereta Tersadai Kuarters Kerajaan Di Putrajaya di Perumahan Penjawat Awam Fasa 4C, Presint 8 di sini hari ini.

Menurutnya, pihak BPH telah membuat semakan dengan Jabatan Pengangkutan Jalan, polis dan bank sebelum mengalihkan kenderaan-kenderaan terbabit dalam Ops Alih, yang bertujuan untuk mengoptimumkan petak-petak parkir di kawasan kuarters kerajaan. -K! ONLINE


Sabah mohon MKN luluskan penutupan lokasi tumpuan awam
Oleh KOSMO!

5 Oktober 2020, 3:44 pm
Oleh Ivan Amirul
KOTA KINABALU – Kerajaan negeri memohon Majlis Keselamatan Negara (MKN) meluluskan penutupan beberapa tempat tumpuan ramai seperti sekolah, rumah ibadat, tamu, perpustakaan awam dan taman awam di negeri ini sepanjang tempoh larangan rentas daerah yang bermula 3 sehingga 16 Oktober depan.
Ketua Menteri, Datuk Hajiji Noor berkata, semua langkah berkenaan sudah diputuskan Jawatankuasa Pengurusan Bencana Negeri Sabah Covid-19.
“Ia berikutan berlakunya peningkatan jumlah kes positif Covid-19 di Sabah sejak beberapa hari ini. Bagaimanapun, pelaksanaan langkah berkenaan tertakluk kepada persetujuan MKN yang bertanggungjawab berkaitan menangani penular wabak terbabit di negara ini.
“Antara perkara-perkara yang sudah diputuskan jawatankuasa mengikut persetujuan MKN termasuklah membenarkan operasi premis perniagaan untuk perkhidmatan dan barangan perlu,” katanya di sini tadi.
Jelasnya, penutupan pasar raya kecuali premis perniagaan yang membekalkan perkhidmatan atau barangan perlu selain tidak membenarkan pelanggan makan di dalam restoran, kedai makan serta gerai.

“Selain itu, menutup semua lokasi tumpuan orang awam seperti tamu, pasar malam, pasar tani, semua rumah ibadat, perpustakaan awam, taman awam, pusat rekreasi tertutup atau terbuka,” jelasnya.
Dalam pada itu, Hajiji turut menyatakan jumlah penumpang bagi perkhidmatan bas henti-henti juga harus dikurangkan sebanyak 50 peratus daripada kapasiti sebenar manakala menghadkan kapasiti dua orang sahaja di dalam setiap kenderaan persendirian,” katanya. -K! ONLINE


Telaga Rakyat sedia berkhidmat
Oleh KOSMO!

5 Oktober 2020, 4:00 pm
Oleh ABDUL RAZAK IDRIS
SHAH ALAM – Orang ramai berhampiran Jalan Kebun di sini yang terjejas akibat penutupan Loji Rawatan Air (LRA) Sungai Semenyih dan Bukit Tampoi boleh mendapatkan air secara percuma di dua telaga komuniti yang dibina oleh penduduk di kawasan tersebut.
Pengerusi Persatuan Anak Jati Jalan Kebun, Yazid Muhidin berkata, pembinaan telaga tersebut jelas menampakkan kepentingan apabila penduduk Selangor sekali berdepan masalah gangguan bekalan air.
Katanya, telaga sedalam 7.5 meter setiap satu itu adalah sumbangan ahli persatuan penduduk sebanyak RM4,500 yang dibina semasa krisis gangguan bekalan air akibat penutupan empat Loji Rawatan Air (LRA) iaitu Sungai Selangor Fasa 1, Fasa 2, Fasa 3 dan Rantau Panjang.
“Siapa menduga masalah bekalan air ini berlaku sekali lagi selepas selepas sebulan.
“Air di telaga ini mampu menampung kira-kira 30,000 penduduk di kawasan sekitar dan diberikan secara percuma,” katanya ketika dihubungi Kosmo! di sini hari ini.

Kosmo! sebelum ini melaporkan penduduk kampung Jalan Kebun yang serik dengan gangguan bekalan air nekad membina dua telaga air sebagai persediaan menghadapi sebarang kemungkinan gangguan tersebut berulang kembali.
Mengulas lanjut, Yazid berkata, penduduk luar kawasan Kampung Jalan Kebun yang ingin mendapatkan air boleh menghubunginya di talian aplikasi WhatsApp, 0169665460.  -K!ONLINE


Gangguan bekalan air tidak berjadual dijangka lambat pulih
5 Oktober 2020, 4:12 pm
KUALA LUMPUR – Loji Rawatan Air (LRA) Sungai Semenyih dan Bukit Tampoi belum dapat beroperasi susulan masih ada pencemaran dikesan di Sungai Batang Benar, Negeri Sembilan sehingga pukul 12.30 tengah hari tadi.
Ketua Pegawai Eksekutif Pengurusan Air Selangor Sdn. Bhd. (Air Selangor), Suhaimi Kamaralzaman berkata, pencemaran air mentah itu berada pada tahap 18 ton manakala bacaan di muka sauk LRA Bukit Tampoi pada lapan ton serta sembilan ton di muka sauk LRA Sungai Semenyih.
“Henti tugas ini menyebabkan Air Selangor tidak dapat menghasilkan air sebanyak 602 juta liter sehari untuk dibekalkan kepada para pengguna di 274 kawasan.
“Gangguan bekalan air tidak berjadual dijangka mengambil masa yang lama untuk pulih sepenuhnya kerana kedua-dua loji itu dihenti tugas selama 20 jam,” katanya dalam satu kenyataan akhbar hari ini.
Menurutnya lagi, pihaknya telah menggerakkan sebanyak 64 lori tangki air kepada premis-premis kritikal, sekolah serta kawasan perumahan yang terjejas.
“Sejak pukul 8 pagi tadi kita sudah gerakkan lori tangki air dan sebanyak 14 tangki statik dan 10 pili awam juga disediakan untuk kemudahan para pengguna,” ujarnya. – K! ONLINE